CELEX: 52012PC0350
Language: mt
Date: 2012-07-03
Title: Proposta għal DIRETTIVA TAL-PARLAMENT EWROPEW U TAL-KUNSILL li temenda d-Direttiva 2009/65/KE tal-Parlament Ewropew u tal-Kunsill dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi ta’ investiment kollettiv f’titoli trasferibbli (UCITS) fir-rigward tal-funzjonijiet tad-depożitarji, il-politiki tar-remunerazzjoni u s-sanzjonijiet

|
			
		
		
		52012PC0350
		
			Proposta għal DIRETTIVA TAL-PARLAMENT EWROPEW U TAL-KUNSILL li temenda d-Direttiva 2009/65/KE tal-Parlament Ewropew u tal-Kunsill dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi ta’ investiment kollettiv f’titoli trasferibbli (UCITS) fir-rigward tal-funzjonijiet tad-depożitarji, il-politiki tar-remunerazzjoni u s-sanzjonijiet /* COM/2012/0350 final - 2012/0168 (COD) */
			
				
		
		
			
			   	MEMORANDUM TA’ SPJEGAZZJONI
1.           Kuntest tal-proposta
1.1.        Ġenerali
Minn meta d-Direttiva
tal-UCITS ġiet adottata fl-1985, ir-regoli marbuta mad-depożitarji
fid-tad-Direttiva ma nbidlu qatt: dawn jikkonsistu f'għadd ta’
prinċipji ġeneriċi li jistabbilixxu d-doveri
tad-depożitarji. Ir-regola prinċipali tal-UCITS hija li l-assi kollha
ta’ fond UCITS għandhom jiġu fdati lil depożitarju. Dan
id-depożitarju għandu, b’konformità mal-liġi nazzjonali, ikun
responsabbli għal telf imġarrab bħala riżultat tan-nuqqas li
jwettaq dmirijietu. Id-Direttiva tal-UCITS, apparti li ssegwi standard
ibbażat fuq in-negliġenza, tagħmel referenza
għal-liġijiet nazzjonali fir-rigward tal-forma preċiża ta’
dawn id-dmirijiet. Din ir-referenza tħalli lok konsiderevoli għal
interpretazzjonijiet diverġenti rigward il-kamp ta’ applikazzjoni
tad-dmirijiet ta’ depożitarju u r-responsabbiltà għat-twettiq
tagħhom b’mod negliġenti. Bħala riżultat, fl-Unjoni Ewropea
żviluppaw approċċi differenti, li wasslu biex l-investituri
tal-UCITS jiffaċċjaw livelli inekwi ta’ protezzjoni
f'ġurisdizzjonijiet differenti. 
Il-konsegwenzi
possibbli ta’ diverġenzi nazzjonali fl-istandard tar-responsabbiltà saru
evidenti wara l-falliment ta’ Lehman[1]
u l-frodi Madoff. B'mod partikolari, il-konsegwenzi tal-frodi Madoff kienu
partikolarment gravi f'xi Stati Membri tal-UE. F'każ minnhom, fond
partikolari li serva bħala fond ta’ alimentazzjoni għal Madoff tilef
madwar EUR 1.4 biljun. L-iskala kbira tal-frodi Madoff baqgħet ma
ġietx identifikata għal żmien twil minħabba li
d-depożitarju kien iddelega l-kustodja tal-assi lil entità mmexxija minn
Bernard Madoff, is-sensar Amerikan "Bernard Madoff Investment
Securities". Fl-istess ħin, Bernard Madoff kien ukoll il-maniġer
u s-sensar responsabbli għax-xiri ta’ strumenti finanzjarji f'isem
il-fond. Il-każ Madoff qajjem diversi kwistjonijiet importanti fir-rigward
tal-fondi UCITS. L-ewwel nett, iqajjem il-kwistjoni tal-kundizzjonijiet
preċiżi skont liema depożitarju li jaġixxi f'isem fond
UCITS jista’ jiddelega s-salvagwardja ta' assi lil sottokustodju. Id-Direttiva
tal-UCITS attwali ma ssemmi xejn dwar il-kundizzjonijiet preċiżi
skont liema l-kustodja tista’ tiġi delegata. 
Il-każ ta’
Madoff iqajjem ukoll il-kwistjoni ta’ kunflitti ta’ interess. B'mod aktar
partikolari, il-maniġer ta’ fond ta' investiment sa fejn għandu
jitħalla jkun parti mill-istess grupp korporattiv li jinsab fih
is-sottokustodju li lilu tkun ġiet iddelegata l-kustodja? Jista’
wieħed verament jistenna li maniġer ta’ fond jaġixxi dejjem
b'mod li jwassal għall-protezzjoni tal-interessi tal-investituri tal-fond
meta l-maniġer ikun ukoll is-sottokustodju tal-assi li huma jkunu qed
jinvestu fihom? Fir-rigward ta’ kunflitti ta' interessi li jistgħu
jinqalgħu rigward l-indipendenza tad-depożitarju, id-Direttiva tal-UCITS
tasal biss biex tistipula l-prinċipju ġenerali li kumpanija ma tistax
timmaniġġja fond UCITS u taġixxi wkoll bħala
d-depożitarju tiegħu. Id-Direttiva dwar il-UCITS ma fiha l-ebda
regola li tkopri l-kunflitti ta’ interess li jistgħu jinqalgħu
f'każ li l-funzjoni tal-immaniġġjar u l-funzjonijiet
depożitarji jiġu ddelegati lill-istess parti terza. 
Fl-aħħar,
il-każ Madoff żvela wkoll inċertezzi ġenerali fil-qafas
tal-UCITS, speċjalment fir-rigward tar-responsabbiltà tal-kustodju
prinċipali fil-każ ta’ delega ta’ kustodja lil sottokustodju.
Il-kwistjoni tar-responsabbiltà fil-każ ta’ delega, fin-nuqqas ta' regoli
tanġibbli u stretti fid-Direttiva rilevanti tal-UCITS, tiġi ttrattata
b'modi differenti fi Stati Membri individwali. 
Il-każ Madoff wassal għal żvilupp
essenzjali fl-isfera tal-UCITS: filwaqt li d-dispożizzjonijiet tal-UCITS
dwar id-depożitarji ma nbidlux, l-ambjent tal-investiment għall-UCITS
evolva. L-UCITS issa jistgħu jinvestu f’firxa usa’ ta’ assi finanzjarji,
li jistgħu jkunu aktar kumplessi u jistgħu wkoll jinħarġu u
jinżammu f'kustodju barra mill-UE (pereżempju fi swieq
emerġenti); il-portafolli tal-fondi huma dejjem aktar varjati u
internazzjonali. 
Bħala konsegwenza, iż-żamma ta’
assi permezz ta’ arranġamenti ta’ sottokustodja, sabiex jitwettqu
l-istrateġiji ta’ investiment tal-fond, saret dejjem aktar komuni.
Il-frodi Madoff uriet li r-riskji assoċjati mal-użu ta’ netwerks
delegati ta’ sottokustodja mhumiex dejjem negliġibbli. L-assi jistgħu
jintilfu fil-livell tas-sottokustodju, u dan jista’ jinkludi telf permezz ta’
frodi mwettqa mis-sottokustodju, negliġenza tas-sottokustodju jew
falliment tas-sottokustodju. Skont il-qafas attwali tal-UCITS, mhuwiex ċar
x’inhuma d-dmirijiet li għandu depożitarju fl-għażla u s-sorveljanza
tas-sottokustodju. Bħala riżultat, teżisti inċertezza
legali rigward sa liema punt depożitarju huwa responsabbli għal telf
fil-livell tas-sottokustodju. 
Għandu jiġi nnutat li
fit-12 ta’ Lulju 2010, il-Kummissjoni pproponiet l-estensjoni
ta’ skemi ta’ kumpens għall-investituri sabiex jiġu koperti
l-investituri fil-UCITS. L-emendi għad-Direttiva 97/9/KE kellhom
l-għan li jkopru sitwazzjonijiet li fihom depożitarju huwa
responsabbli għat-telf ta’ assi ta' UCITS, iżda mhuwiex kapaċi
jkopri r-responsabbiltajiet tiegħu. Dan għandu jservi bħala
metodu addizzjonali sabiex tiżdied il-protezzjoni għall-investituri
fil-UCITS. Madankollu, f'dan l-istadju din il-proposta ma ġietx
aċċettata mill-Kunsill, u hija soġġetta għal aktar
negozjati. 
Barra minn hekk, il-kriżi finanzjarja
wriet ukoll li l-iskemi ta’ rimunerazzjoni u ta’ inċentiv li ta’ spiss
jiġu applikati fl-istituzzjonijiet finanzjarji kienu qed jaggravaw
l-impatt u l-iskala tal-kriżi. Il-politiki ta’ rimunerazzjoni
kkontribwixxew għat-teħid ta’ deċiżjonijiet għal
perjodu ta' żmien qasir u ħolqu inċentivi biex jittieħdu
riskji eċċessivi. 
Fl-aħħar
nett, l-analiżi tar-reġimi nazzjonali ta’ sanzjonar mwettqa
mill-Kummissjoni flimkien mal-Kumitati tas-Superviżuri (li issa saru
l-Awtoritajiet Superviżorji Ewropej) wriet għadd ta’ diverġenzi
u dgħufijiet li jista' jkollhom impatt negattiv fuq l-applikazzjoni
korretta tal-leġiżlazzjoni tal-UE, fuq l-effettività
tas-superviżjoni finanzjarja u, finalment, fuq il-kompetizzjoni,
l-istabbiltà u l-integrità tas-swieq finanzjarji u l-protezzjoni
tal-konsumatur. Għalhekk, fil-Komunikazzjoni tagħha
tad-9 ta’ Diċembru 2010 "Rinfurzar tar-reġimi
tas-sanzjonar fis-settur tas-servizzi finanzjarji[2]", il-Kummissjoni
ssuġġeriet li tistabbilixxi standards minimi komuni rigward
ċerti kwistjonijiet ewlenin, sabiex tippromwovi l-konverġenza u
t-tisħiħ tar-reġimi nazzjonali tas-sanzjonar. Il-Kummissjoni
inkludiet regoli komuni bħal dawn, adattati
għall-ispeċifiċitajiet tas-setturi konċernati, fil-proposti
riċenti kollha tagħha għar-reviżjoni
tal-leġiżlazzjoni settorjali tal-UE konċernata (CRD IV, MiFID,
id-Direttiva dwar l-Abbuż tas-Suq, id-Direttiva dwar it-Trasparenza).
L-estensjoni ta’ dan ix-xogħol għall-qafas tal-UCITS huwa pass
addizzjonali naturali f'dan il-proċess.
Din il-proposta
tifforma parti minn pakkett leġiżlattiv usa' dedikati biex tinbena
mill-ġdid il-fiduċja tal-konsumatur fis-swieq finanzjarji. Il-pakkett
għandu żewġ partijiet oħra. L-ewwel huwa tiġdid
estenżiv tad-Direttiva tal-Medjazzjoni fl-Assigurazzjoni 2002/92/KE
sabiex jiġi żgurat li l-konsumaturi jibbenefikaw minn livell
għoli ta' protezzjoni meta jixtru prodotti tal-assigurazzjoni.
L-aħħar parti tal-pakkett timmira li ttejjeb it-trasparenza tas-suq
tal-investiment għal investituri fil-livell ta' konsumatur (proposta
għal Regolament dwar dokument bit-tagħrif ewlieni għall-prodotti
ta' investiment).
1.2.        Riżultati
tal-konsultazzjonijiet mal-partijiet interessati u l-valutazzjoni tal-impatt 
1.2.1.     Konsultazzjoni mal-partijiet
interessati
Fit-3 ta’ Lulju 2009,
il-Kummissjoni nediet konsultazzjoni dwar id-depożitarji tal-UCITS. Din
ġiet segwita minn stqarrija ta’ rispons li nħarġet f'Novembru
tal-istess sena[3].
Ir-riżultati tal-konsultazzjoni, li huma ssupplimentati bl-input tekniku
mill-AETS, huma riflessi fir-rapport dwar il-valutazzjoni tal-impatt. 
Fid-9 ta’ Diċembru 2010,
is-servizzi tal-Kummissjoni nedew it-tieni konsultazzjoni pubblika dwar
il-funzjoni tad-depożitarji tal-UCITS u dwar ir-rimunerazzjoni
tal-maniġers, li għalqet fil-31 ta’ Jannar 2011.
B'kollox waslu 58 kontribuzzjoni, u l-biċċa l-kbira minnhom urew
appoġġ wiesa’ għall-inizjattiva ta’ reviżjoni, b’mod
partikolari fir-rigward tal-kjarifika tal-funzjonijiet tad-depożitarji u
s-semplifikazzjoni tax-xenarju regolatorju bħala riżultat
tal-proposta għal allinjament mad-Direttiva tal-AIFM[4]. Madankollu, ir-rispondenti
adottaw pożizzjoni aktar kritika rigward il-kwistjoni tar-responsabbiltà
tad-depożitarji[5].
Id-dikjarazzjonijiet ta’ rispons għaż-żewġ
konsultazzjonijiet jinsabu fl-Anness 2 ta’ dik il-valutazzjoni tal-impatt.

Rigward il-kwistjoni
tas-sanzjonijiet amministrattivi, dan ir-rapport jirrifletti r-risposti
għal kwestjonarju ad hoc li ġie mħejji mis-servizzi
tal-Kummissjoni u li ntbagħat lill-Kumitat Ewropew tat-Titoli (ESC), kif
ukoll lill-AETS. Sommarju tat-tweġibiet tal-Istati Membri
għall-kwestjonarju huwa ppreżentat bħala l-Anness 7
tal-Valutazzjoni tal-Impatt.
1.2.2.     Valutazzjoni tal-Impatt
Il-valutazzjoni tal-impatt iffukat fuq
ħames kwistjonijiet: l-eliġibilità biex entità taġixxi
bħala depożitarju, il-kriterji għad-delega tal-kustodja,
ir-responsabbiltà għat-telf ta’ strumenti finanzjarji miżmuma
f’kustodja, ir-rimunerazzjonijiet tal-maniġers tal-UCITS u s-sanzjonijiet
għall-ksur tar-regoli tal-UCITS. 
Eliġibbiltà biex entità
taġixxi bħala depożitarju 
Il-qafas attwali tal-UCITS jipprovdi ftit
ċarezza fuq l-istituzzjonijiet li huma eliġibbli biex jaġixxu
bħala depożitarju għal fond UCITS. Skont l-Artikolu 23(3)
tal-UCITS, l-Istati Membri għandhom diskrezzjoni sinifikanti rigward
l-istituzzjonijiet li jqisu eliġibbli biex jaġixxu ta’
depożitarji tal-UCITS, bil-kundizzjoni li l-istituzzjonijiet ikunu
konformi mar-rekwiżiti tal-Artikolu 23(2) (jiġifieri jkunu
soġġetti għal regolamentazzjoni prudenzjali u għal
superviżjoni kontinwa). 
Dan wassal għal approċċi
differenti fl-Istati Membri: mis-17-il Stat Membru li jeħtieġu li
d-depożitarji jkunu istituzzjonijiet ta’ kreditu, 12 jimponu
rekwiżiti kapitali speċifiċi unikament biex jitwettqu
attivitajiet ta' kustodja jew funzjonijiet relatati oħra ta’
depożitarju tal-UCITS. Fl-Istati
Membri li jippermettu li entitajiet oħra apparti l-istituzzjonijiet ta’
kreditu jaġixxu bħala depożitarji tal-UCITS, 3 biss
jeħtieġu li d-depożitarji jissodisfaw rekwiżiti
addizzjonali li jirrigwardaw il-kapital. 
Fl-oriġini ta’ inċertezza legali
sinifikanti jista' jkun hemm diverġenzi nazzjonali dwar l-entitajiet li
jistgħu jaġixxu bħala depożitarji ta’ fond UCITS, u dawn
jistgħu jwasslu għal livelli differenzjali ta’ protezzjoni
għall-investitur. Barra minn hekk, li jingħata permess li entitajiet
li mhumiex istituzzjonijiet ta’ kreditu jew ditti tal-investiment jaġixxu
bħala depożitarji mingħajr ma jiġu applikati rekwiżiti
minimi dwar il-kapital iġib miegħu riskju konsiderevoli fir-rigward
tar-riżorsi disponibbli għal dawn l-entitajiet. 
Ġew identifikati tliet alternattivi
għall-armonizzazzjoni tal-ambitu tal-istituzzjonijiet li huma meqjusa
bħala li jipprovdu garanziji suffiċjenti f'termini ta'
regolamentazzjoni prudenzjali u ta’ rekwiżiti kapitali biex jissodisfaw
il-kompitu ta’ depożitarju. Il-valutazzjoni tal-impatt tikkonkludi li kemm
l-istituzzjonijiet ta’ kreditu kif ukoll id-ditti tal-investiment regolati
jipprovdu garanziji suffiċjenti f'termini ta’ regolamentazzjoni
prudenzjali, rekwiżiti kapitali u superviżjoni effettiva biex jaġixxu
bħala depożitarji tal-UCITS. Istituzzjonijiet oħra (bħal
pereżempju uffiċċji legali, nutara) mhumiex meqjusa bħala
li jipprovdu dawn il-garanziji u, jekk jixtiequ li jaġixxu bħala
depożitarji tal-UCITS, iridu jittrasformaw ruħhom f’ditti
tal-investiment regolati. Minħabba li l-biċċa l-kbira
tad-depożitarji tal-UCITS diġà huma istituzzjonijiet ta’ kreditu jew
ditti tal-investiment regolati, l-impatt tal-alternattiva magħżula
jikkonċerna biss minoranza żgħira ta’ fornituri ta’ servizzi
mhux liċenzjati. Ovvjament, nutara u ditti legali jitħallew ikomplu
joperaw fil-qasam tradizzjonali tagħhom bħala depożitarji
għal fondi mhux UCITS, bħal pereżempju fondi ta’ kapital ta'
riskju żgħar u fondi ta' ekwità privata li rarament jinvestu f'titoli
elenkati.
Delega
tal-kustodja 
Bidliet fid-Direttiva
tal-UCITS li daħlu fl-2001 estendew il-kamp ta’ applikazzjoni tal-assi
eliġibbli għall-UCITS għal klassijiet ġodda ta' assi[6]. Bħala riżultat,
il-maniġers tal-UCITS issa qed jinvestu f’għadd ferm akbar ta’
pajjiżi u fi strumenti aktar kumplessi milli kienu jagħmlu fl-1985.
Hekk kif jinħolqu aktar opportunitajiet ta’ investiment
f'ġurisdizzjonijiet differenti ta' pajjiżi terzi, il-ħtieġa
li jinħatru sottokustodji f'dawn il-ġurisdizzjonijiet tiżdied. 
Minkejja t-tkabbir
tal-istrumenti ta' investiment eliġibbli, id-Direttiva tal-UCITS ma
tiddefinixxix il-kundizzjonijiet applikabbli f’każ li depożitarju
jiddelega l-kustodja lil sottokustodju. In-nuqqas ta’ ċarezza jaffettwa
kemm il-kundizzjonijiet li taħthom tista’ sseħħ delega
(pereżempju raġuni oġġettiva għad-delega, il-livell
tal-ħiliet fl-għażla tas-sottokustodju, l-intensità
tal-monitoraġġ kontinwu tas-sottokustodju) kif ukoll
għall-kondizzjonijiet li taħthom, b’mod eċċezzjonali,
il-kustodja tista’ tiġi ddelegata lil kustodji f'pajjiżi terzi li ma
jissodisfawx l-istandards tal-prudenza u s-superviżjoni. 
Il-valutazzjoni tal-impatt tikkonkludi li
d-delega tal-kustodja għandha tkun irregolata minn regoli dwar
id-diliġenza fl-għażla u l-ħatra ta’ sottokustodju, u
l-monitoraġġ kontinwu tal-attivitajiet tas-sottokustodju.
F’każijiet rari fejn l-istrateġija ta’ investiment tal-UCITS tkun
tinvolvi li jsir investiment fi strumenti finanzjarji maħruġa
f'pajjiżi li jeħtieġu kustodja lokali mandatorja u fejn ma jopera
l-ebda kustodju li huma konformi mar-rekwiżiti u l-istandards prudenzjali
tad-delega msemmija hawn fuq, id-delega għandha xorta waħda
titħalla ssir bil-kundizzjoni li jiġu ssodisfati ċirkostanzi
stretti. 
Responsabbiltà
Skont l-Artikolu 24 tad-Direttiva
tal-UCITS, ir-responsabbiltà għal telf ta’ strument finanzjarju li jkun
miżmum f'kustodja tinħoloq biss fil-każ ta' ‘nuqqas mhux
ġustifikabbli li jitwettqu obbligi’, jew ‘twettiq mhux korrett’ ta’ dawn
id-dmirijiet. Dawn it-termini legali taw lok għal interpretazzjonijiet
differenti fl-Istati Membri u, allura għal differenzi fil-protezzjoni
tal-investituri. Uħud mill-Istati Membri japplikaw l'hekk imsejħa
sistema ta’ responsabbiltà ‘stretta’, fejn id-depożitarju għandu
obbligu immedjat li jrodd lura l-assi mitlufa lill-UCITS, filwaqt li oħrajn
huma tal-fehma li t-telf ta’ assi mhux dejjem jimplika nuqqas mhux
ġustifikabbli ta' twettiq ta' obbligi min-naħa tad-depożitarju
li għandu jwassal għal responsabbiltà ta' dak id-depożitarju.
B’hekk, l-istandard dwar ir-responsabbiltà mhuwiex l-istess fl-Istati Membri
kollha. 
Il-kwistjoni tar-responsabbiltà hija l-aktar
rilevanti fejn il-kustodja hija delegata. Skont l-Artikolu 22(2),
ir-responsabbiltà tad-depożitarju "m'għandhiex tiġi
effetwata bil-fatt li tkun fdat lil parti terza l-assi kollha jew parti minnhom
biex jinżammu fis-sigurtà". Id-Direttiva dwar il-UCITS ma fihiex
dispożizzjonijiet oħra li jirregolaw ir-responsabbiltà għat-telf
ta’ strument finanzjarju fejn il-kustodja tkun ġiet iddelegata lil parti
terza. Din il-kwistjoni titħalla f'idejn il-prinċipju ġenerali
espress fl-Artikolu 22(2), li jagħti marġni wiesa’ ta’
interpretazzjoni lill-Istati Membri. Pereżempju, xi Stati Membri jimponu
biss obbligu li s-sottokustodju jiġi mmonitorjat, li jfisser li d-depożitarju
ma jinżammx responsabbli f'każ ta’ telf jekk dan juri li wettaq
id-dmir tiegħu ta’ monitoraġġ b'mod korrett (standard
ibbażat fuq in-negliġenza). B'mod kuntrarju, Stati Membri l-oħra
jimponu obbligu li l-assi jintraddu lura irrispettivament minn jekk ikunx sar
ksur tad-dmir tal-monitoraġġ. Il-każ Madoff wera d-differenza
fundamentali bejn l-istandards tar-responsabbiltà stretta u
tan-negliġenza. 
Il-valutazzjoni tal-impatt tikkonkludi li
standard ta’ 'responsabbiltà stretta' li jobbliga lid-depożitarji jroddu
lura strumenti li jkunu ntilfu waqt li kienu f’kustodja irrispettivament
mit-tort jew min-negliġenza jwassal kemm biex jiġi żgurat livell
għoli ta' protezzjoni tal-investitur kif ukoll għall-kisba ta’
standard uniformi fl-UE kollha. F'konformità mal-ħtiġijiet ta’
investituri fil-livell tal-konsumaturi, ir-responsabbiltà f'każ ta' telf
ta’ strument miżmum f’kustodja għandha tkun ibbażata fuq
standard uniformi tal-UE li jinvolvi 'responsabbiltà stretta' għar-radd
lura ta’ strument mitlufa għas-spejjeż tal-kustodju prinċipali,
mingħajr ma l-kustodju prinċipali jkollu l-għażla
jeħles mir-responsabbiltà f'każ ta’ kustodja delegata. 
Rimunerazzjoni
Minħabba li
r-remunerazzjoni tal-maniġers tal-UCITS hija, għall-inqas b’mod
parzjali, ibbażata fuq il-prestazzjoni tal-fond, hemm inċentiv biex
il-livell tar-riskju fil-portafoll ta’ fond jiżdied sabiex jiżdied
ir-redditu possibbli. Madankollu, il-livell ogħla ta’ riskju jesponi
lill-investituri tal-fondi għal telf possibbli li huwa ogħla minn
kemm wieħed jista’ jistenna fid-dawl tal-profil tar-riskju ddivulgat
tal-fond. L-istrutturi ta’ rimunerazzjoni jistgħu jiġu distorti
sabiex il-maniġers jipparteċipaw fir-redditu li jimmaterjalizza,
iżda ma jipparteċipawx fit-telf li jimmaterjalizza, biex b’hekk
jinħolqu aktar inċentivi għall-adozzjoni ta’ strateġiji ta’
riskju ogħla. Barra minn hekk, huwa rari li strutturi ta’ rimunerazzjoni
jiġu ddivulgati fid-dokumenti ta’ offerta tal-fond, u b’hekk
il-maniġers ma jingħataw kważi l-ebda responsabbiltà lejn
l-investituri f’dak li jirrigwarda l-fatturi determinanti tal-paga
eżekuttiva skont il-prestazzjoni tal-fond.
Huwa previst li jiġi introdott
rekwiżit għall-kumpaniji tal-immaniġġjar tal-UCITS li
jimplimentaw politika ta' rimunerazzjoni li hija konsistenti
mal-immaniġġjar sod tar-riskji tal-fond tal-UCITS, u li jikkonformaw
ma' prinċipji minimi tar-rimunerazzjoni. Il-kumpanija
tal-immaniġġjar tal-UCITS tkun meħtieġa wkoll tiddivulga
l-ammont ta' rimunerazzjoni għas-sena finanzjarja bid-dettalji xierqa
fir-rapport annwali tal-fond tal-UCITS.
Sanzjonijiet
L-analiżi tar-regoli nazzjonali dwar
is-sanzjonijiet għal ksur tal-obbligi tad-Direttiva tal-UCITS li wettqet
il-Kummissjoni żvelat tliet karatteristiċi ewlenin: (i) differenzi
fl-ammonti ta' sanzjonijiet pekunarji (jiġifieri multi) applikata
għall-istess kategoriji ta' ksur; (ii) kriterji differenti kienu
applikabbli biex jiġi ddeterminat l-ammont ta’ sanzjonijiet
amministrattivi; u (iii) varjazzjonijiet fil-livell tal-użu
tas-sanzjonijiet. 
L-alternattiva politika hija li tinkiseb
armonizzazzjoni minima tar-reġimi ta’ sanzjonar billi jiġi
meħtieġ (i) katalogu minimu ta' sanzjonijiet u miżuri
amministrattivi (inkluż l-armonizzazzjoni tal-aktar limitu baxx
tal-ammonti massimi tal-multi amministrattivi), (ii) lista minima ta’ kriterji
għas-sanzjonijiet, u (iii) li awtoritajiet kompetenti u kumpaniji
tal-immaniġġjar jistabbilixxu mekkaniżmi ta’ whistle-blowing.
Dan ir-reġim ta’ sanzjonar jiġi applikat għal katalogu ta’ ksur
ta' salvagwardji ewlenin għall-protezzjoni tal-investituri fid-Direttiva
tal-UCITS. 
2.           ELEMENTI LEGALI TAL-PROPOSTA
2.1.        Regoli dwar id-dmirijiet
tad-depożitarji
Fir-rigward tad-dmirijiet ewlenin ta'
salvagwardja u sorveljanza tad-depożitarju, l-abbozz jipproponi li
l-Artikolu 22 tad-Direttiva tal-UCITS jiġi emendat kif ġej: 
L-Artikolu 22(1) jistipula li għandu
jinħatar depożitarju wieħed għal kull fond tal-UCITS. Din
ir-regola għandha l-għan li tiżgura li fond wieħed ma
jkollux diversi depożitarji. 
L-Artikolu 22(2) jipproponi li jiġi
speċifikat li l-ħatra ta’ depożitarju tiġi evidenzjata permezz
ta’ kuntratt bil-miktub. 
L-Artikolu 22(3) irendi uniformi lista
ta’ dmirijiet ta’ sorveljanza tad-depożitarji tal-UCITS stabbiliti f’forma
kuntrattwali u tal-UCITS stabbiliti f'forma korporattiva. Dawn id-dmirijiet
jinvolvu l-verifika tal-konformità mar-regoli applikabbli meta l-ishma
tal-UCITS jinbiegħu, jinħarġu, jiġu riakkwistati, jiġu
mifdija jew jiġu kkanċellati; il-verifika li kwalunkwe korrispettiv
tintbagħatilha fil-limiti ta’ żmien tas-soltu; il-verifika li
d-dħul tal-kumpanija ta’ investiment qed jiġi applikat skont
il-liġi u l-istrumenti tagħha ta' inkorporazzjoni, biex jiġi
żgurat li l-valur tal-unitajiet f’UCITS jiġi kkalkulat skont
il-liġi nazzjonali applikabbli u r-regoli tal-fond; u t-twettiq tal-istruzzjonijiet
tal-kumpanija tal-immaniġġjar jew tal-investiment. 
L-Artikolu 22(4) fih
dispożizzjonijiet dettaljati dwar il-monitoraġġ tal-flus. Dan
il-paragrafu għandu l-għan li jagħti lid-depożitarju
perspettiva fuq l-assi kollha tal-UCITS, inklużi l-flus. Dan il-paragrafu
jiżgura wkoll li ma jinfetaħ l-ebda kont ta’ flus assoċjat
mat-tranżazzjonijiet tal-fondi mingħajr ma jkun jaf
id-depożitarju. L-għan huwa li tiġi evitata l-possibbiltà li
jsiru trasferimenti dolużi ta’ flus. Dan il-paragrafu jintroduċi
wkoll rekwiżit ta’ segregazzjoni, sabiex kwalunkwe strument finanzjarju
fuq il-ktieb tad-depożitarju miżmum għal UCITS ikun jista’
jintgħaraf minn fost l-assi tad-depożitarju stess, u jkun dejjem
jista' jiġi identifikat bħala li jappartjeni għal dik l-UCITS;
dan ir-rekwiżit għandu l-għan li jipprovdi saff addizzjonali ta’
protezzjoni għall-investituri f'każ ta’ inadempjenza
tad-depożitarju. 
L-Artikolu 22(5) jintroduċi
distinzjoni bejn (1) id-dmirijiet ta’ kustodja relatati ma' strumenti
finanzjarji li jistgħu jinżammu f’kustodja mid-depożitarju u (2)
dmirijiet ta' verifika tas-sjieda relatati mat-tipi ta' assi li jifdal.
Referenza għall-kustodja ta’ assi fiżiċi, bħal beni
immobbli jew komoditajiet, mhijiex meħtieġa minħabba li dawn
l-assi attwalment mhumiex eliġibbli biex jinżammu f’portafoll tal-UCITS.
L-Artikolu 25(2) il-ġdid fih serje
ta' dispożizzjonijiet konswetudnali dwar il-kondotta, l-evitar
tal-konflitti ta’ interess u l-immaniġġjar tagħhom. 
F'dan il-kuntest, l-Artikolu 26b
jintroduċi miżuri ta' implimentazzjoni ġodda li jiddefinixxu fid-dettall
il-kundizzjonijiet biex jitwettqu l-funzjonijiet tal-monitoraġġ u
l-kustodja ta' depożitarju, fosthom (i) it-tip ta' strumenti finanzjarji
li għandhom ikunu inklużi fl-ambitu tad-dmirijiet ta' kustodja ta'
depożitarju; (ii) il-kundizzjonijiet li taħthom id-depożitarju
jista' jeżerċita d-dmirijiet tiegħu ta' kustodja fuq strumenti
finanzjarji reġistrati ma' depożitarji tat-titoli ċentrali; u
(iii) il-kundizzjonijiet li taħthom id-depożitarju jista'
jimmonitorja strumenti finanzjarji maħruġa f'forma nominattiva u
reġistrati ma' emittent jew reġistratur. 
2.2.        Regoli dwar id-delega
L-Artikolu 22(7) jiddefinixxi
l-kundizzjonijiet li fihom id-dmirijiet ta’ salvagwardja ta' depożitarju
jistgħu jiġu delegati lil sottokustodju. Essenzjalment, il-kundizzjonijiet
u r-rekwiżiti li fuqhom depożitarju tal-UCITS jista’ jagħti
d-dmirijiet tiegħu ta’ salvagwardja lil parti terza huma allinjati ma'
dawk applikabbli fid-Direttiva AIFM. 
L-Artikolu 26b jiddelega lill-Kummissjoni
s-setgħa li tadotta atti delegati li jiddefinixxu aktar id-dmirijiet ta’
diliġenza inizjali u kontinwi tad-depożitarju, inkluż dawk li
japplikaw għall-għażla u l-ħatra ta’ sottokustodju. 
2.3.        Regoli dwar
l-eliġibilità biex entità taġixxi bħala kustodju ta’ UCITS
Fid-dawl tal-kriterji nazzjonali differenti
dwar l-eliġibilità li japplikaw attwalment għall-attivitajiet
tad-depożitarji, l-abbozz jipproponi li l-Artikolu 23(2) jiġi
modifikat b’mod li jistabbilixxi lista eżawrjenti ta' entitajiet li huma
eliġibbli biex jaġixxu bħala depożitarji. L-għażla
tal-politika hija li istituzzjonijiet ta’ kreditu u ditti tal-investiment biss
ikollhom permess jaġixxu bħala depożitorji tal-UCITS.
L-Artikolu 23 fih dispożizzjonijiet tranżizzjonali
għall-UCITS ħatru entitajiet li ma għadhomx f’pożizzjoni li
jaġixxu bħala depożitarji. 
2.4.        Regoli dwar ir-responsabbiltà
L-Artikolu 24(1) għandu l-għan
li jiċċara r-responsabbiltà tad-depożitarju tal-UCITS f’każ
ta’ telf ta’ strument finanzjarju miżmum f’kustodja. Skont dan
il-paragrafu, f’każ li jintilef strument finanzjarju miżmum
f’kustodja, id-depożitarju tal-UCITS għandu jkollu l-obbligu jrodd
lura strument finanzjarju tal-istess tip jew tal-istess ammont lill-UCITS. Mhu
previst l-ebda ħelsien ieħor mir-responsabbiltà f'każ ta' telf
ta’ assi, ħlief fil-każ li d-depożitarju jkun jista' juri li
t-telf seħħ minħabba 'avveniment estern li ma għandux
kontroll raġonevoli fuqu'. Barra minn hekk, ġie speċifikat b’mod
ċar li, f'każ ta’ assi li jkunu ntilfu, id-depożitarju tal-UCITS
għandu l-obbligu ġenerali li jrodd lura l-istrumenti finanzjarji
tal-istess tip jew tal-istess ammont lill-UCITS ‘mingħajr dewmien mhux
dovut’.
L-Artikolu 26b jipprevedi miżuri ta’
implimentazzjoni korrispondenti biex jiċċara ċerti aspetti
tekniċi, pereżempju biex jispeċifika ċirkostanzi li fihom strument
miżmum f’kustodja jkun jista’ jitqies mitluf. 
L-Artikolu 24(2) fih ir-regola li
tistipula li r-responsabbiltà tad-depożitarju ma tiġix affettwata
mill-fatt li dan ikun fada parti terza bil-kompiti kollha tiegħu ta’
kustodja jew xi wħud minnhom. Bħala riżultat,
id-depożitarju huwa obbligat irodd lura l-istrumenti miżmuma
f’kustodja li jkunu ntilfu, anki jekk it-telf ikun seħħ għand
is-sottokustodju. Kif imsemmi hawn fuq, ma għandu jkun previst l-ebda
ħelsien ieħor mir-responsabbiltà (kemm regolatorju kif ukoll
kuntrattwali) f'każ ta' telf ta’ assi minn sottokustodju. 
L-Artikolu 24(2), b'kuntrast
mal-Artikolu 21(12) tal-AIFMD, għalhekk iżomm
lid-depożitarju responsabbli għar-radd lura tal-istrument, anki
f'każ ta' delega, mingħajr il-possibbiltà li jinħeles
mir-responsabbiltà permezz ta’ kuntratt. Dan it-tisħiħ
fir-responsabbiltà f’każ ta’ delega tal-kustodja jidher li huwa
ġġustifikat fid-dawl tal-bażi kbira ħafna ta' investituri u
tan-natura ta’ operat fil-livell tal-konsumatur tad-detenturi tal-UCITS.
L-introduzzjoni ta' reġim bl-istess possibbiltà kuntrattwali biex
id-depożitarju jinħeles mir-responsabbiltà tiegħu bħalma hu
permess mid-Direttiva tal-AIFM mhix meqjusa xierqa għal kollox. Sa punt
simili, lanqas mhu xieraq li jiġi previst li d-depożitarju
jinħeles r-responsabbiltà meta l-assi jiġu ttrasferiti lil
sottokustodju li mhuwiex konformi mal-kriterji tad-delega.
2.5.        Rimedju
L-Artikolu 24(5) jikkonċerna
r-rimedju kontra d-depożitarju. Dan il-paragrafu jallinja d-drittijiet ta’
investituri kemm f’UCITS korporattivi kif ukoll f’UCITS kuntrattwali sabiex
dawn ikunu jistgħu jinvokaw pretensjonijiet relatati
mar-responsabbiltajiet tad-depożitarji, kemm b’mod dirett kif ukoll b’mod
indirett (permezz tal-kumpanija tal-immaniġġjar), skont in-natura legali
tar-relazzjoni bejn id-depożitarju, il-kumpanija tal-immaniġġjar
u t-titolari ta’ unitajiet. 
2.6.        Remunerazzjoni
L-Artikoli 14a u 14b li ġew proposti
jirriflettu l-politika attwali dwar ir-rimunerazzjoni tal-maniġment
superjuri, ta’ dawk li jieħdu r-riskji u ta’ dawk li jeżerċitaw
funzjonijiet ta’ kontroll. Dawn il-prinċipji għandhom japplikaw ukoll
għal dawk li jimmaniġġjaw fond UCITS, kemm jekk ikun
immaniġġjat fil-forma ta' kumpanija ta' investiment jew ukoll jekk
ikun immaniġġjat fil-forma ta' kumpanija tal-immaniġġjar. 
2.7.      Aċċess għal
rekords tat-telefown u tad-dejta
Rekords tat-traffiku tat-telefown u tad-dejta
eżistenti jikkostitwixxu evidenza importanti biex jinkixef u jiġi
ppruvat ksur tad-dispożizzjonijiet tad-Direttiva tal-UCITS. Għalhekk,
l-Artikolu 98 hu mmodifikat sabiex jiżgura li l-awtoritajiet
kompetenti jkunu jistgħu jitolbu r-rekords eżistenti tat-telefown u
tat-traffiku tad-data miżmuma minn operatur tat-telekomunikazzjoni jew
minn UCITS, kumpanija tal-immaniġġjar, kumpanija tal-investiment jew
depożitarju, fejn jeżisti suspett raġonevoli li tali rekords
relatati mas-suġġett ta' spezzjoni jistgħu jkunu rilevanti biex
jiġi pprovat ksur tad-dispożizzjonijiet tad-Direttiva tal-UCITS.
Għandu wkoll ikun ċar li dawn ir-rekords madankollu ma għandhomx
jikkonċernaw il-kontenut tal-komunikazzjoni li jirrelataw magħha.
2.8.        Sanzjonijiet u miżuri
L-Artikoli 99a sa 99e jirriflettu
l-politiki orizzontali attwali fis-settur tas-servizzi finanzjarji fir-rigward
ta' sanzjonijiet u miżuri. Huma jiddefinixxu approċċ komuni
għall-ksur prinċipali tad-Direttiva tal-UCITS. L-Artikolu 99a
jistabbilixxi lista ta’ ksur prinċipali. Jistabbilixxi wkoll lista ta’
sanzjonijiet u miżuri amministrattivi li l-awtoritajiet kompetenti
għandhom jingħataw is-setgħa japplikaw meta jseħħ ksur
prinċipali. 
3.           Implikazzjoni baġitarja
Ma hemm l-ebda implikazzjonijiet
għall-baġit tal-UE peress li mhux ser ikun meħtieġ
finanzjament u karigi addizzjonali biex jitwettqu dawn il-kompiti. Il-kompiti
previsti għall-Awtorità Ewropea tat-Titoli u s-Swieq jaqgħu fil-kamp
ta’ applikazzjoni tar-responsabbiltajiet attwali ta' din l-Awtorità, u
għalhekk l-allokazzjoni ta’ riżorsi u ta’ persunal prevista
fid-Dikjarazzjonijiet Finanzjarji Leġiżlattivi approvati għal
din l-Awtorità se tkun biżżejjed biex it-twettiq ta' dawn il-kompiti
jiġi ffaċilitat. 
2012/0168 (COD)
Proposta għal
DIRETTIVA TAL-PARLAMENT EWROPEW U
TAL-KUNSILL
li temenda d-Direttiva 2009/65/KE
tal-Parlament Ewropew u tal-Kunsill dwar il-koordinazzjoni ta’ liġijiet,
regolamenti u dispożizzjonijiet amministrattivi fir-rigward
tal-impriżi ta’ investiment kollettiv f’titoli trasferibbli (UCITS)
fir-rigward tal-funzjonijiet tad-depożitarji, il-politiki
tar-remunerazzjoni u s-sanzjonijiet
(Test b'rilevanza għaż-ŻEE)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b'mod partikolari l-Artikolu 53(1)
tiegħu,
Wara li kkunsidraw il-proposta tal-Kummissjoni
Ewropea[7],
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Wara li kkunsidraw l-opinjoni tal-Bank
Ċentrali Ewropew[8],

Wara li kkonsultaw lill-Kontrollur Ewropew
għall-Protezzjoni tad-Data,
Filwaqt li jaġixxu skont
il-proċedura leġiżlattiva ordinarja,
Billi:
(1)       Id-Direttiva 2009/65/KE
tal-Parlament Ewropew u tal-Kunsill[9]
għandha tiġi emendata sabiex jitqiesu l-iżviluppi fis-suq u
l-esperjenzi tal-parteċipanti tas-suq u s-superviżuri sa issa,
partikolarment biex jiġu indirizzati d-diskrepanzi bejn
id-dispożizzjonijiet nazzjonali rigward id-dmirijiet u r-responsabilità
tad-depożitarji, il-politika tar-remunerazzjoni u s-sanzjonijiet. 
(2)       Sabiex jiġi indirizzat
l-effett potenzjalment detrimentali ta’ strutturi ta' remunerazzjoni mfassla
ħażin fuq l-immaniġġjar sod tar-riskji u l-kontroll
tat-teħid ta' riskji minn individwi, għandu jkun hemm obbligu
ċar fuq il-kumpaniji tal-immaniġġjar tal-impriżi
għall-investiment kollettiv fit-titoli trasferibbli (UCITS) li
jistabbilixxu u jżommu, għal dawk il-kategoriji ta' persunal li
l-attivitajiet professjonali tagħhom għandhom impatt materjali fuq
il-profili tar-riskju tal-UCITS li jimmaniġġjaw, politiki ta’
remunerazzjoni u prattiki li huma konsistenti ma’ mmaniġġjar sod u
effettiv tar-riskju. Dawk il-kategoriji tal-persunal għandhom mill-inqas
jinkludu lill-maniġment superjuri, lil dawn li jieħdu r-riskji,
il-funzjonijiet ta’ kontroll u kwalukwe impjegat li jirċievi
remunerazzjoni totali li tqiegħdu fl-istess segment ta' remunerazzjoni
bħal tal-maniġment superjuri u dawn li jieħdu r-riskji. Dawk ir-regoli
għandhom japplikaw ukoll għall-kumpaniji tal-investiment fl-UCITS li
ma jaħtrux kumpanija tal-immaniġġjar.
(3)       Il-prinċipji li
jirregolaw il-politiki ta’ remunerazzjoni għandhom jirrikonoxxu li
l-kumpaniji tal-immaniġġjar tal-UCITS ikunu jistgħu japplikaw
dawk il-politiki b'modi differenti skont id-daqs tagħhom u skont id-daqs
tal-UCITS li jimmaniġġjaw, l-organizzazzjoni interna u n-natura
tagħhom, l-ambitu u l-kumplessità tal-attivitajiet tagħhom.
(4)       Il-prinċipji
dwar politiki sodi ta’ remunerazzjoni stabbiliti f'din id-Direttiva
għandhom ikunu konsistenti ma’ u kkumplimentati mill-prinċipji
stipulati fir-Rakkomandazzjoni tal-Kummissjoni 2009/384/KE
tat-30 ta’ April 2009 dwar il-politiki ta’ rimunerazzjoni
fis-settur tas-servizzi finanzjarji[10].
(5)       Sabiex
tiġi promossa l-konverġenza superviżorja fil-valutazzjoni
tal-politiki u prassi ta’ remunerazzjoni, l-Awtorità Ewropea tat-Titoli u
s-Swieq (AETS), stabbilita bir-Regolament (UE) Nru 1095/2010
tal-Parlament Ewropew u tal-Kunsill[11],
għandha tiżgura l-eżistenza ta’ linji gwida dwar politiki ta'
remunerazzjoni sodi fis-settur tal-immaniġġjar tal-assi. L-Awtorità
Bankarja Ewropea (ABE), stabbilita bir-Regolament (UE) Nru 1093/2010
tal-Parlament Ewropew u tal-Kunsill[12]
għandha tgħin lill-AETS fit-tħejjija ta’ dawn il-linji gwida.
(6)       Id-dispożizzjonijiet
dwar ir-remunerazzjoni għandhom ikunu mingħajr preġudizzju
għall-eżerċizzju sħiħ tad-drittijiet fundamentali
ggarantiti mit-Trattati, tal-prinċipji ġenerali tal-liġi u l-kuntratti
tax-xogħol nazzjonali, il-leġiżlazzjoni applikabbli rigward
tad-drittijiet tal-azzjonisti u l-involviment u r-responsabbiltajiet
ġenerali tal-korpi amministrattivi u superviżorji tal-istituzzjoni
konċernata, kif ukoll id-dritt, fejn applikabbli, tas-sħab
soċjali li jikkonkludu u jinfurzaw il-ftehimiet kollettivi, f’konformità
mal-liġijiet nazzjonali u l-użanza.
(7)       Sabiex jiżguraw
il-livell meħtieġ ta’ armonizzazzjoni tar-rekwiżiti regolatorji
rilevanti fl-Istati Membri differenti, għandhom jiġu adottati regoli
addizzjonali li jiddefinixxu l-kompiti u d-dmirijiet tad-depożitarji,
jidentifikaw l-entitajiet ġuridiċi li jistgħu jinħatru
bħala depożitarji u jiċċaraw ir-responsabbiltà
tad-depożitarji f'każijiet meta jintilfu assi UCITS fil-kustodja jew
f'każ ta' twettiq ħażin tad-dmirijiet ta' sorveljanza
mid-depożitarji. Twettiq ħażin bħal dan jista'
jirriżulta fit-telf ta’ assi imma wkoll f'telf tal-valur tal-assi, jekk,
pereżempju, depożitarju ttollera investimenti li ma kinux konformi
mar-regoli tal-ond, filwaqt li jesponew lill-investitur għal riskji mhux
mistennija jew antiċipati. Regoli addizzjonali għandhom ukoll
jiċċaraw il-kundizzjonijiet li taħthom jistgħu jiġu
ddelegati funzjonijiet ta' depożitarju.
(8)       Huwa meħtieġ li
jiġi ċċarat li UCITS għandha taħtar depożitarju
wieħed li jkollu sorveljanza ġenerali fuq l-assi tal-UCITS.
Ir-rekwiżit li jkun hemm depożitarju wieħed biss għandu
jiżgura li d-depożitarju jkollu perspettiva fuq l-assi kollha
tal-UCITS u li kemm il-maniġers kif ukoll l-investituri tal-fond ikollhom
punt wieħed biss ta’ referenza f'każ li jinqalgħu problemi
fir-rigward tas-salvagwardja tal-assi jew tat-twettiq tal-funzjonijiet ta’
sorveljanza. Is-salvagwardja tal-assi tinkludi li l-assi jinżammu
f'kustodja jew, fejn l-assi jkun ta' natura tali li ma jistgħux
jinżammu f'kustodja, il-verifika tas-sjieda ta’ dawk l-assi kif ukoll
iż-żamma tar-rekords għal dawk l-assi.
(9)       Fit-twettiq tal-kompiti
tiegħu, depożitarju għandu jaġixxi b’mod onest, ġust,
professjonali, b'mod indipendenti u fl-interess tal-UCITS jew tal-investituri
tal-UCITS.
(10)     Sabiex jiġi żgurat
approċċ armonizzat għat-twettiq tad-dmirijiet
tad-depożitarji fl-Istati Membri kollha irrispettivament mill-forma
ġuridika li tieħu l-UCITS, hemm bżonn li tiġi introdotta
lista uniformi tad-dmirijiet ta’ sorveljanza li jorbtu kemm UCITS f'forma
korporattiva (kumpanija ta’ investiment) kif ukoll l-UCITS f'forma
kuntrattwali. 
(11)     Id-depożitarju
għandu jkun responsabbli għall-monitoraġġ xieraq tal-flussi
tal-flus tal-UCITS, u, b’mod partikolari, għall-iżgurar li l-flus tal-investituri
u tal-flus li jappartjenu lill-UCITS jiġu rreġistrati korrettament
fil-kontijiet miftuħa f'isem l-UCITS, jew f'isem il-kumpanija
tal-immaniġġjar li taġixxi f’isem l-UCITS, jew f'isem
id-depożitarju li jaġixxi f’isem l-UCITS. Għalhekk għandhom
jiġu adottati disposizzjonijiet dettaljati fuq il-monitoraġġ
tal-flus sabiex jiġu żgurati livelli ta' protezzjoni tal-investitur
effettivi u konsistenti. Meta d-depożitarju jiżgura li l-flus
tal-investitur jiġu rreġistrati fil-kontijiet tal-flus, għandu
jqis il-prinċipji stipulati fl-Artikolu 16 tad-Direttiva
tal-Kummissjoni 2006/73/KE tal-10 ta’ Awwissu 2006 li
timplimenta d-Direttiva 2004/39/KE tal-Parlament Ewropew u tal-Kunsill
rigward ir-rekwiżiti organizzattivi u l-kundizzjonijiet ta' ħidma
tal-kumpaniji tal-investiment u t-termini definiti għall-għanijiet
ta’ dik id-Direttiva[13].

(12)     Sabiex jiġi impediti
trasferimenti dolużi ta' flus, għandu jkun meħtieġ li ma
jinfetaħ l-ebda kont ta’ flus assoċjat mat-tranżazzjonijiet
tal-fondi mingħajr l-għarfien tad-depożitarju. 
(13)     Kwalunkwe strument finanzjarju
miżmum f'kustodja għal UCITS għandu jkun distingwibbli mill-assi
tad-depożitarju stess, u għandu jkun l-ħin kollha identifikat
bħala li jappartjeni għal dik l-UCITS; dan ir-rekwiżit
għandu jipprovdi saff addizzjonali ta’ protezzjoni għall-investituri
f'każ ta’ inadempjenza tad-depożitarju.
(14)     Barra mid-dmir eżistenti
li l-assi li jappartjenu lil UCITS jinżammu sikuri, l-assi għandhom
jiġu differenzjati bejn dawk li jistgħu jinżammu f'kustodja u
dawk li mhumiex, fejn minflok japplika rekwiżit ta' żamma ta' rekords
u verifika tas-sjieda. Il-grupp ta' assi li jistgħu jiġu miżmuma
f'kustodja għandhom jiġu differenzjati b'mod ċar, billi d-dmir
li jintraddu lura assi mitlufa għandu japplikaw biss għal dik il-kategorija
speċifika ta' assi finanzjarji. 
(15)     Jeħtieġ li jiġu
ddefiniti l-kundizzjonijiet għad-delega tad-dmirijiet ta’ kustodja
tad-depożitarju lil parti terza. Delega u sottodelega għandhom ikunu
oġġettivament ġustifikati u soġġetti għal rekwiżiti
stretti fir-rigward tal-adegwatezza tal-parti terza fdata bil-funzjoni
delegata, u fir-rigward tal-kapaċità, l-attenzjoni u d-diliġenza
dovuti li d-depożitarju għandu juża meta jagħżel,
jaħtar u janalizza dik il-parti terza. Għall-finijiet li jinkisbu
kundizzjonijiet tas-suq uniformi u livell daqstant ieħor għoli ta'
protezzjoni tal-investituri, dawn il-kundizzjonijiet għandhom jiġu
allinjati ma' dawk applikabbli skont id-Direttiva 2011/61/UE tal-Parlament
Ewropew u tal-Kunsill tat-8 ta’ Ġunju 2011 dwar Maniġers
ta’ Fondi ta’ Investiment Alternattivi u li temenda d-Direttivi 2003/41/KE
u 2009/65/KE u r-Regolamenti (KE) Nru 1060/2009 u (UE)
Nru 1095/2010[14].
Għandhom jiġu adottati dispożizzjonijiet li jiżguraw li
l-partijiet terzi jiddisponu mill-mezzi meħtieġa biex iwettqu
d-dmirijiet tagħhom u li jissegregaw l-assi tal-UCITS. 
(16)     Meta tiġi fdata
l-kustodja ta’ assi lill-operatur ta' sistema tas-saldu tat-titoli kif previst
fid-Direttiva 98/26/KE tal-Parlament Ewropew u tal-Kunsill
tad-19 ta' Mejju 1998 dwar finalità ta’ settlement fis-sistemi
ta’ settlement ta’ pagamenti u titoli[15]
jew jiġi fdat il-forniment ta' servizzi simili lil sistemi ta’ saldu
tat-titoli ta’ pajjiż terz, dan ma għandhomx jitqies bħala
delega ta' funzjonijiet ta' kustodja. 
(17)     Parti terza li għandha
tiġi delegata s-salvagwardja ta' assi għandha tkun kapaċi
żżomm kont omnibus, bħala kont komuni segregat għal UCITS
multipli.
(18)     F’każijiet fejn
il-kustodja tiġi ddelegata lil parti terza, ikun meħtieġ ukoll
li jiġi żgurat li l-parti terza tkun soġġetta għal
rekwiżiti speċifiċi dwar regolazzjoni u superviżjoni
prudenzjali effettivi. Flimkien ma’ dan, sabiex jiġi żgurat li
l-istrumenti finanzjarji jkunu fil-pussess tal-parti terza li lilha tkun ġiet
iddelegata l-kustodja, għandhom jitwettqu awditi esterni perjodiċi. 
(19)     Sabiex jiġu żgurati
livelli għolja u konsistenti ta’ protezzjoni tal-investituri,
għandhom jiġu adottati dispożizzjonijiet dwar il-kondotta u dwar
l-immaniġġjar tal-kunflitti ta’ interess u għandhom japplikaw fis-sitwazzjonijiet
kollha, inkluż f'każijiet ta' delega ta’ dmirijiet ta’ kustodja.
B'mod partikolari, dawn ir-regoli għandhom jiżguraw li jkun hemm
separazzjoni ċara tal-kompiti u l-funzjonijiet bejn id-depożitarju,
l-UCITS u l-kumpanija tal-immaniġjar.
(20)     Sabiex jiġi żgurat
livell għoli ta’ protezzjoni tal-investituri u biex jiġi ggarantit
livell xieraq ta’ regolamentazzjoni prudenzjali u ta’ kontroll b’mod kontinwu,
jeħtieġ li tiġi stabbilita lista eżawrjenti ta' entitajiet
li huma eliġibbli biex jaġixxu bħala depożitarji, b'mod li
istituzzjonijiet ta' kreditu u ditti tal-investiment biss ikunu permessi
jaġixxu bħala depożitarji tal-UCITS. Sabiex entitajiet oħra
li qabel setgħu kienu eliġibbli biex jaġixxu bħala
depożitarji għal fondi tal-UCITS ikunu jistgħu jibdlu lilhom
infushom f’entitajiet eliġibbli, għandhom jiġu previsti
dispożizzjonijiet tranżizzazzjonali għal dawk l-entitajiet.
(21)     Jeħtieġ tiġi
speċifikata u ċċarata r-responsabbiltà tad-depożitarju
tal-UCITS f’każ ta’ telf ta’ strument finanzjarju li jkun qed jinżamm
f’kustodja. Id-depożitarju għandu jkun responsabbli, meta strument
finanzjarju miżmum f’kustodja jintilef, li jrodd lura strument finanzjarju
ta' tip identiku jew ta' ammont korrispondenti lill-UCITS. Ma għandu jkun
previst l-ebda ħelsien ulterjuri mir-responsabbiltà f'każ ta' telf
ta’ assi, ħlief meta d-depożitarju jkun jista' jipprova li t-telf
seħħ minħabba 'avveniment estern lil hinn mill-kontroll
raġonevoli tiegħu, li l-konsegwenzi tiegħu kienu jkunu
inevitabbli minkejja l-isforzi raġonevoli kollha bil-kontra'. F'dan
il-kuntest, depożitarju ma għandux ikun jista' jeħles lilu
nnifsu mir-responsabbiltà billi jserraħ fuq sitwazzjonijiet interni
bħal aġir frawdolenti minn xi impjegat.
(22)     Meta d-depożitarju
jiddelega kompiti ta' kustodja u l-istrumenti finanzjarji miżmuma
fil-kustodja ta' parti terza jintilfu, id-depożitarju għandu jkun
responsabbli. Għandu wkoll jiġi stabbilit illi fil-każ ta' telf
ta' strument miżmum f'kustodja, depożitarju huwa marbut irodd lura
strument finanzjarju ta' tip identiku jew l-ammont korrispondenti, anke jekk
it-telf seħħ għand sottokustodju. Id-depożitarju
għandu jinħeles biss minn dik ir-responsabbiltà meta jkun jistà
jipprova li t-telf irriżulta minn avveniment estern lil hinn mill-kontroll
raġonevoli tiegħu u b'konsegwenzi li kienu inevitabbli minkejja
l-isforzi raġonevoli kollha bil-kontra. F'dan il-kuntest, depożitarju
ma għandux ikun jista' jeħles lilu nnifsu mir-responsabbiltà billi
jserraħ fuq sitwazzjonijiet interni bħal aġir frawdolenti minn
xi impjegat. Ma għandu jkun possibbli l-ebda ħelsien
mir-responsabbiltà, kemm regolatorju kemm kuntrattwali fil-każ ta' telf
ta' assi minn depożitarju jew sottokustodju tiegħu.
(23)     Kull
investitur f'fond UCITS għandu jkun jista' jinvoka pretensjonijiet
relatati mar-responsabbiltà tad-depożitarju tiegħu, jew direttament
jew indirettament, permezz tal-kumpanija tal-immaniġġjar. Ir-rimedju
kontra d-depożitarju ma għandux jiddependi fuq il-forma legali li
jkollu l-fond UCITS (korporattiva jew forma kuntrattwali) jew in-natura ġuridika
tar-relazzjoni bejn id-depożitarju, il-kumpanija tal-immaniġġjar
u t-titolari tal-unitajiet. 
(24)     Fit-12 ta’ Lulju 2010,
il-Kummissjoni pproponiet emendi għad-Direttiva 97/9/KE tal-Parlament
Ewropew u tal-Kunsill tat-3 ta’ Marzu 1997 dwar skemi ta’
kumpens għall-investitur[16].
Huwa essenzjali li l-proposta tat-12 ta' Lulju 2010 tiġi
kkumplimentata billi jiġu ċċarati l-obbligi u l-ambitu
tar-responsabbiltà tad-depożitarju u tas-sottokustodji tal-UCITS
bl-għan li jiġi pprovdut livell għoli ta' protezzjoni
lill-investituri tal-UCITS fejn depożitarju ma jkunx jista’ jissodisfa
l-obbligi tiegħu stabbiliti f'din id-Direttiva.
(25)     Huwa meħtieġ li
jiġi żgurat li l-istess rekwiżiti japplikaw
għad-depożitarji irrispettivament mill-forma ġuridika li jkollu
l-UCITS. Konsistenza tar-rekwiżiti għandha ttejjeb
iċ-ċertezza ġuridika, iżżid il-protezzjoni
tal-investitur u tikkontribwixxi biex joħolqu kundizzjonijiet tas-suq
uniformi. Il-Kummissjoni ma rċeviet ebda notifika li d-deroga mill-obbligu
ġenerali li l-assi jiġu fdati għand depożitarju
intużat minn xi kumpanija tal-investiment. Għalhekk,
ir-rekwiżiti tad-Direttiva 2009/65/KE li jirrigwardaw
id-depożitarju ta' kumpanija ta' investiment għandhom jitqiesu
superfluwi. 
(26)     F'konformità
mal-Komunikazzjoni tal-Kummissjoni tat-8 ta’ Diċembru 2010
dwar ir-rinfurzar tar-reġimi tas-sanzjonar fis-settur finanzjarju[17], l-awtoritajiet kompetenti
għandhom jingħataw is-setgħa jimponu sanzjonijiet pekunarji li
jkunu għoljin biżżejjed biex ikunu dissważivi u
proporzjonali, ħalli jpaċu l-benefiċċji mistennija minn
imġiba li tikser ir-rekwiżiti.
(27)     Sabiex tiġi żgurata
applikazzjoni b’mod konsistenti fl-Istati Membri kollha, meta jiddeterminaw
it-tip ta' sanzjonijiet jew miżuri amministrattivi u l-livell ta’
sanzjonijiet pekunarji amministrattivi, l-Istati Membri għandhom
jiżguraw li l-awtoritajiet kompetenti jqisu ċ-ċirkostanzi
rilevanti kollha.
(28)     Sabiex
jissaħħaħ l-effett dissważiv fuq il-pubbliku
inġenerali, kif ukoll biex il-pubbliku jiġi informat dwar ksur ta’
regoli li jista’ jkun ta’ ħsara għall-protezzjoni tal-investituri,
is-sanzjonijiet għandhom jiġu ppubblikati, ħlief f'ċerti
ċirkostanzi definiti sew. Sabiex tiġi żgurata l-konformità
mal-prinċipju tal-proporzjonalità, f’każijiet fejn il-pubblikazzjoni
toħloq ħsara sproporzjonata lill-partijiet involuti, is-sanzjonijiet
għandhom jiġu ppubblikati fuq bażi anonima. 
(29)     Sabiex jidentifikaw ksur
possibbli, l-awtoritajiet kompetenti għandu jkollhom is-setgħat
investigattivi meħtieġa, u għandhom jistabbilixxu
mekkaniżmi effettivi biex jiġi mħeġġeġ
ir-rappurtar ta’ ksur possibbli jew ta’ ksur reali. 
(30)     Din id-Direttiva għandha
tkun mingħajr ħsara għal kwalunkwe dispożizzjoni
fil-liġijiet tal-Istati Membri li huma relatati ma’ reati kriminali u
sanzjonijiet.
(31)     Din id-Direttiva tirrispetta
d-drittijiet fundamentali u tosserva l-prinċipji rikonoxxuti fil-Karta
tad-Drittijiet Fundamentali tal-Unjoni Ewropea kif stabbiliti fit-Trattat dwar
il-Funzjonament tal-Unjoni Ewropea. 
(32)     Sabiex jiġi żgurat
li l-għanijiet ta' din id-Direttiva jintlaħqu, il-Kummissjoni
għandha tingħata s-setgħa tadotta atti delegati skont
l-Artikolu 290 tat-Trattat dwar il-Funzjonament tal-Unjoni Ewropea.
Partikolarment, il-Kummissjoni għandha tingħata s-setgħa tadotta
atti delegati biex tispeċifika d-dettalji li jeħtieġ jiġu
inklużi fil-ftehim standard bejn id-depożitarju u l-kumpanija
tal-immaniġġjar jew il-kumpanija tal-investiment, il-kundizzjonijiet
għat-twettiq tal-funzjonijiet depożitarji, inkluż it-tip ta’
strumenti finanzjarji li għandhom jiġu inklużi fl-ambitu
tad-dmirijiet ta' kustodja tad-depożitarju, il-kundizzjonijiet li skonthom
depożitarju jista' jeżerċita d-dmirijiet tiegħu ta’
kustodja fuq l-istrumenti finanzjarji reġistrati ma’ depożitarju
ċentrali u l-kundizzjonijiet li skonthom id-depożitarju għandu
jissalvagwardja l-istrumenti finanzjarji maħruġa f'forma nominattiva
u rreġistrati ma' emittent jew reġistratur, id-dmirijiet ta’
diliġenza dovuta tad-depożitarji, l-obbligu tas-segregazzjoni, il-kundizzjonijiet
skont liema, u ċ-ċirkostanzi li fihom, strumenti finanzjarji
miżmuma f’kustodja għandhom jiġu kkunsidrati mitlufa, dak li
għandu jiġi mifhum b'avvenimenti esterni lil hinn mill-kontroll
raġonevoli, li l-konsegwenzi tagħhom kienu jkunu inevitabbli minkejja
l-isforzi raġonevoli kollha bil-kontra. Il-Kummissjoni, meta tħejji u
tfassal atti delegati, għandha tiżgura trażmissjoni simultanja,
f'waqtha u b’mod xieraq ta’ dokumenti rilevanti lill-Parlament Ewropew u
lill-Kunsill.
(33)     F’konformità mad-dikjarazzjoni
Politika Konġunta tat-28 Settembru 2011 tal-Istati Membri u
tal-Kummissjoni dwar id-dokumenti ta’ spjegazzjoni[18], l-Istati Membri impenjaw
ruħhom li, f'każijiet iġġustifikati, jakkumpanjaw
in-notifika tal-miżuri tagħhom ta’ traspożizzjoni b’dokument jew
dokumenti li jispjegaw ir-relazzjoni bejn il-komponenti ta’ direttiva u
l-partijiet korrispondenti tal-istrumenti ta’ traspożizzjoni nazzjonali.
Fir-rigward ta’ din id-Direttiva, il-leġiżlatur iqis
it-trażmissjoni ta’ tali dokumenti bħala ġustifikata. 
(34)     L-għanijiet
tal-azzjonijiet li għandhom jittieħdu biex titjieb il-fiduċja
tal-investituri f’UCITS, permezz tat-tisħiħ tar-rekwiżiti li
jikkonċernaw id-dmirijiet u r-responsabbiltà tad-depożitarji,
il-politiki dwar ir-remunerazzjoni tal-kumpaniji tal-immaniġġjar u
l-kumpaniji ta' investiment, u bl-introduzzjoni ta' standards komuni
għas-sanzjonijiet li japplikaw għal ksur ewlnieni
tad-dispożizzjonijiet ta’ din id-Direttiva, ma jistgħux
jintlaħqu biżżejjed mill-Istati Membri li jaġixxu
indipendentement minn xulxin. Billi azzjoni fil-livell Ewropew biss tista’
tindirizza d-dgħufijiet identifikati, u għalhekk din l-azzjoni tista'
tintlaħaq aħjar fuq livell tal-Unjoni, l-Unjoni għandha tadotta
l-miżuri meħtieġa, skont il-prinċipju tas-sussidjarjetà kif
stabbilit fl-Artikolu 5 tat-Trattat dwar l-Unjoni Ewropea. Skont
il-prinċipju tal-proporzjonalità, kif stabbilit f’dak l-Artikolu, din
id-Direttiva ma tmurx lil hinn minn dak li hu meħtieġ sabiex jinkiseb
dak l-għan.
(35)     Għalhekk,
id-Direttiva 2009/65/KE għandha tiġi emendata kif xieraq, 
ADOTTAW DIN ID-DIRETTIVA:
Artikolu 1
Id-Direttiva 2009/65/KE hija emendata kif
ġej:
(1)                   
Għandhom jiżdiedu l-Artikoli 14a u
14b li ġejjin :
"Artikolu 14a
1. L-Istati Membri għandhom
jeħtieġu lill-kumpaniji tal-immaniġġjar jistabbilixxu u
japplikaw politiki u prassi tar-remunerazzjoni li jkunu konsistenti ma’ u
jippromwovu mmaniġġjar tajjeb u effikaċi tar-riskji u ma
jinkoraġġixxux teħid ta' riskji inkonsistenti mal-profili
tar-riskju, ir-regoli jew l-istrumenti ta’ inkorporazzjoni tal-UCITS li
jimmaniġġjaw.
2. Il-politiki u l-prassi tar-rimunerazzjoni
għandhom ikopru s-salarji u l-benefiċċji diskrezzjonali
tal-pensjoni.
3. Il-politiki u l-prassi tar-rimunerazzjoni
għandhom japplikaw għal dawk il-kategoriji tal-persunal, fosthom
il-maniġment superjuri, dawk li jieħdu r-riskji, il-funzjonijiet
tal-kontroll u kwalunkwe impjegat li jirċievi remunerazzjoni totali li
taqa' fil-faxx ta' remunerazzjoni tal-maniġment superjuri u dawk li
jieħdu r-riskji u li l-attivitajiet professjonali tagħhom ikollhom impatt
materjali fuq il-profili tar-riskju tal-kumpaniji tal-immaniġġjar jew
tal-UCITS li jimmaniġġjaw.
4. F'konformità mal-Artikolu 16
tar-Regolament (UE) Nru 1095/2010 tal-Parlament Ewropew u tal-Kunsill(*),
l-AETS għandha toħroġ linji gwida li jikkonformaw
mal-Artikolu 14b u indirizzati lill-awtoritajiet kompetenti. Dawn il-linji
gwida għandhom iqisu l-prinċipji dwar politiki sodi ta’
remunerazzjoni stipulati fir-Rakkomandazzjoni
tal-Kummissjoni 2009/384/KE(**), id-daqs tal-kumpaniji
tal-immaniġġjar u d-daqs tal-UCITS li jimmaniġġjaw,
l-organizzazzjoni interna u n-natura tagħhom, l-ambitu u l-kumplessità
tal-attivitajiet tagħhom. Fil-proċess tal-iżvilupp tal-gwidi
linja tal-AETS għandha tikkoopera mill-qrib mal-Awtorità Bankarja Ewropea
(ABE) sabiex tiżgura konsistenza mar-rekwiżiti żviluppati
għal setturi oħrajn tas-servizzi finanzjarji, partikolarment
l-istituzzjonijiet ta' kreditu u d-ditti tal-investiment. 
Artikolu 14b
1. Meta jistabbilixxu u japplikaw il-politiki
tar-remunerazzjoni msemmija fl-Artikolu 14a, il-kumpaniji tal-immaniġġjar
għandhom jikkonformaw mal-prinċipji segwenti b’mod u sal-punt li jkun
adattat għad-daqs tagħhom, l-organizzazzjoni interna u n-natura,
l-amibtu u l-kumplessità tal-attivitajiet tagħhom:
(a)          
il-politika ta’ remunerazzjoni tkun konsistenti ma’
u tippromwovi mmaniġġjar sod u effettiv tar-riskju u ma
tinkoraġġixxix teħid ta' riskji li mhuwiex konsistenti
mal-profili tar-riskju, mar-regoli jew mal-istrumenti ta’ inkorporazzjoni
tal-UCITS li jimmaniġġjaw;
(b)         
il-politika ta’ remunerazzjoni għandha tkun
konformi mal-istrateġija kummerċjali, mal-objettivi, mal-valuri u
mal-interessi tal-kumpanija tal-immaniġġjar u tal-UCITS li
timmaniġġja jew tal-investituri ta' dawn l-UCITS, u tinkludi
miżuri biex jiġu evitati l-kunflitti ta’ interess;
(c)          
il-korp maniġerjali tal-kumpanija
tal-immaniġġjar, fil-funzjoni superviżorja tiegħu
għandu jadotta u perjodikament jirrevedi l-prinċipji ġenerali
tal-politika ta’ remunerazzjoni u għandu jkun responsabbli
għall-implimentazzjoni tagħha;
(d)         
l-implimentazzjoni tal-politika ta’ remunerazzjoni
tiġi, mill-inqas darba fis-sena, soġġetta għal
reviżjoni interna ċentrali u indipendenti għall-konformità
tagħha mal-politiki u l-proċeduri ta’ remunerazzjoni adottati
mill-korp maniġerjali fil-funzjoni superviżorja tiegħu;
(e)          
persunal li huwa involut fil-funzjonijiet ta’
kontroll għandu jiġi kumpensat skont il-kisba tal-għanijiet
relatati mal-funzjonijiet tiegħu, b’mod indipendenti mill-prestazzjoni
tal-oqsma tan-negozju li jikkontrolla;
(f)           
ir-rimunerazzjoni tal-uffiċjali superjuri
b’funzjonijiet ta’ mmaniġġjar u ta’ konformità tar-riskju tiġi
ssorveljata b’mod dirett mill-kumitat tar-remunerazzjoni;
(g)          
fejn ir-remunerazzjoni tkun marbuta
mal-prestazzjoni, l-ammont totali ta’ rimunerazzjoni għandu jkun
ibbażat fuq taħlita tal-valutazzjoni tal-prestazzjoni tal-individwu u
tal-unità tan-negozju jew tal-UCITS ikkonċernata u tar-riżultati
kumplessivi tal-kumpanija tal-immaniġġjar, u meta tiġi vvalutata
l-prestazzjoni individwali jitqiesu kemm kriterji finanzjarji kif ukoll
kriterji mhux finanzjarji;
(h)          
il-valutazzjoni tal-prestazzjoni għandha
tiġi stabbilita f'qafas multiannwali xieraq għaċ-ċiklu
tal-ħajja tal-UCITS immaniġġjat mill-kumpanija
tal-immaniġġjar sabiex jiġi żgurat li l-proċess
tal-valutazzjoni ikun ibbażat fuq prestazzjoni aktar fit-tul u li
l-ħlas reali tal-komponenti tar-remunerazzjoni bbażati fuq
il-prestazzjoni jkun mifrux fuq perjodu li jqis il-politika ta' tifdija
tal-UCITS li timmaniġġja kif ukoll ir-riskji tal-investiment
tagħhom;
(i)            
rimunerazzjoni varjabbli ggarantita għandha
tkun eċċezzjonali, sseħħ biss fil-kuntest ta'
reklutaġġ ta’ persunal ġdid u għandha tkun limitata
għall-ewwel sena;
(j)           
il-komponenti fissi u varjabbli tar-remunerazzjoni
totali għandhom ikunu bbilanċjati b'mod xieraq u l-komponent fiss
għandu jirrappreżenta proporzjon għoli biżżejjed
mir-rimunerazzjoni totali sabiex jippermetti l-operat ta’ politika kompletament
flessibbli għall-komponenti varjabbli tar-rimunerazzjoni, inkluża
l-possibbiltà li l-komponent varjabbli tar-remunerazzjoni ma jitħallasx;
(k)         
ħlasijiet marbuta mat-terminazzjoni bikrija
ta’ kuntratt jirriflettu l-prestazzjoni li tkun inkisbet tul
iż-żmien, u huma mfassla b'tali mod li ma jippremjawx il-fallimenti;
(l)            
il-kejl tal-prestazzjoni użat biex jiġu
kkalkulati l-komponenti varjabbli tar-remunerazzjoni jew puli ta’ komponenti varjabbli
tar-remunerazzjoni jinkludi mekkaniżmu ta’ aġġustament
komprensiv li jintegra t-tipi rilevanti kollha ta' riskji attwali u futuri;
(m)        
soġġett għall-istruttura
ġuridika tal-UCITS u għar-regoli tal-fond jew għall-istrumenti
ta’ inkorporazzjoni tagħha, porzjon sostanzjali, u fi kwalunkwe każ
mill-inqas 50% ta' kwalunkwe remunerazzjoni varjabbli, jikkonsisti f'unitajiet
tal-UCITS ikkonċernata, jew f’interessi ta’ sjieda ekwivalenti, fi
strumenti marbuta mal-ishma jew fi strumenti ekwivalenti mhux ta’ flus, sakemm
l-immaniġġjar tal-UCITS ma tgħoddx għal inqas minn 50%
tal-portafoll totali mmaniġġjat mill-kumpanija
tal-immaniġġajr, f'liema każ il-livell minimu ta’ 50% ma
japplikax.
L-istrumenti msemmija f'dan il-punt għandhom
ikunu soġġetti għal politika ta’ żamma xierqa maħsuba
biex l-inċentivi jiġu allinjati mal-interessi tal-kumpanija
tal-immaniġġjar u tal-UCITS li timmaniġġja, kif ukoll ma’
tal-investituri f'dawn l-UCITS. L-Istati Membri jew l-awtoritajiet kompetenti
tagħhom jistgħu jqiegħdu restrizzjonijiet fuq it-tipi u
d-disinji ta’ dawk l-istrumenti, jew jipprojbixxu ċerti strumenti kif
xieraq. Dan il-punt għandu jiġi applikat kemm għall-porzjon
tal-komponent varjabbli tar-remunerazzjoni li ġiet iddifferita skont
il-punt (n) kif ukoll għall-parti tal-komponent varjabbli
tar-rimunerazzjoni li ma ġietx iddifferita;
(n)          
porzjon sostanzjali, u fi kwalunkwe każ
mill-inqas 40%, tal-komponent varjabbli tar-remunerazzjoni, tiġi
ddifferita fuq perjodu li huwa xieraq fid-dawl taċ-ċiklu
tal-ħajja u l-politika ta’ tifdija tal-UCITS ikkonċernata u tiġi
allinjata b’mod korrett man-natura tar-riskji tal-UCITS inkwistjoni.
Il-perjodu msemmi f'dan il-punt għandu jkun
ta’ mill-inqas tlieta sa ħames snin, sakemm iċ-ċiklu
tal-ħajja tal-UCITS ikkonċernata ma jkunx iqsar; remunerazzjoni
pagabbli taħt arranġamenti ta’ differiment ma għandhiex tvesti
b’rata aktar mgħaġġla minn bażi prorata; fil-każ ta’
komponent varjabbli tar-remunerazzjoni ta’ ammont partikolarment għoli,
għandu jiġi differit mill-inqas 60% tal-ammont;
(o)         
ir-rimunerazzjoni varjabbli, inkluża l-parti
differita, għandha titħallas jew tvesti biss jekk tkun sostenibbli
skont is-sitwazzjoni finanzjarja tal-kumpanija tal-immaniġġjar
kollha, u ġġustifikata skont il-prestazzjoni tal-unità tan-negozju,
l-UCITS u l-individwu kkonċernat.
Ir-rimunerazzjoni varjabbli totali
ġeneralment għandha titnaqqas b’mod konsiderevoli meta jkun hemm
prestazzjoni finanzjarja baxxa jew negattiva tal-kumpanija
tal-immaniġġjar jew tal-UCITS ikkonċernata, filwaqt li
għandhom jitqiesu kemm il-kumpens attwali kif ukoll it-tnaqqis
fil-ħlasijiet ta' ammonti maqlugħa qabel, inkluż permezz ta’
arranġamenti malus jew arranġamenti ta’ restituzzjoni;
(p)         
il-politika tal-pensjonijiet għandha tkun
konformi mal-istrateġija kummerċjali, mal-objettivi, il-valuri u l-interessi
fit-tul tal-kumpanija tal-immaniġġjar u tal-UCITS li
timmaniġġja.
Jekk l-impjegat jitlaq mill-kumpanija
tal-immaniġġjar qabel l-irtirar, benefiċċji tal-pensjoni
diskrezzjonarji għandhom jinżammu mill-kumpanija
tal-immaniġġjar għal perjodu ta’ ħames snin fil-forma
tal-istrumenti msemmija fil-punt (m). Fil-każ ta’ impjegat li jasal
għall-pensjoni, il-benefiċċji diskrezzjonarji tal-pensjoni
għandhom jitħallsu lill-impjegat fil-forma tal-istrumenti msemmija
fil-punt (m), soġġetti għal perjodu ta’ żamma ta’
ħames snin;
(q)         
il-persunal huwa meħtieġa jimpennja
ruħu ma jużax strateġiji personali ta’ ħeġġing
jew assigurazzjoni relatata mar-remunerazzjoni u r-responsabbiltà sabiex
inaqqas l-effetti tal-allinjament integrat tar-riskju fl-arranġamenti
tar-rimunerazzjoni tiegħu;
(r)           
ir-rimunerazzjoni varjabbli ma għandhiex
titħallas permezz ta’ vetturi jew metodi li jagħmluha faċli li
r-rekwiżiti ta’ din id-Direttiva jiġu evitati.
2. Il-prinċipji stipulati
fil-paragrafu 1 għandhom japplikaw għal kull tip ta’ remunerazzjoni
mħallsa mill-kumpaniji tal-immaniġġjar u għal kwalunkwe
trasferiment ta' unitajiet jew ishma tal-UCITS, magħmula
għall-benefiċċju ta’ dawk il-kategoriji ta' persunal,
inkluż il-maniġment superjuri, dawk li jieħdu r-riskji,
il-funzjonijiet ta’ kontroll u kwalunkwe impjegat li jirċievi
remunerazzjoni totali li taqa' fil-kategorija ta’ remunerazzjoni
tal-maniġment superjuri u ta’ dawk li jieħdu r-riskji u li
l-attivitajiet professjonali tagħhom għandhom impatt materjali fuq
il-profili tar-riskju tagħhom jew tal-UCITS li jimmaniġġjaw.
3. Kumpaniji tal-immaniġġjar li huma
sinifikanti f'termini tad-daqs tagħhom jew tad-daqs tal-UCITS li
jimmaniġġjaw, tal-organizzazzjoni interna u tan-natura tagħhom,
l-ambitu u l-kumplessità tal-attivitajiet tagħhom għandhom jistabbilixxu
kumitat tar-remunerazzjoni. Il-kumitat ta’ remunerazzjoni għandu jiġi
kkostitwit b'mod li jippermettilu jeżerċita ġudizzju kompetenti
u indipendenti fir-rigward tal-politiki u l-prassi ta’ remunerazzjoni u ta’ inċentivi
maħluqa għall-immaniġġjar tar-riskju.
Il-kumitat ta’ rimunerazzjoni għandu jkun
responsabbli għat-tħejjija ta’ deċiżjonijiet dwar
ir-remunerazzjoni, inklużi dawk li għandhom implikazzjonijiet
għar-riskju u l-immaniġġajr tar-riskju tal-kumpanija
tal-immaniġġjar jew tal-UCITS ikkonċernata, u li għandhom
jittieħdu mill-korp maniġerjali fil-funzjoni superviżorja
tiegħu. Il-kumitat tar-remunerazzjoni għandu jkun ippresedut minn
membru tal-korp maniġerjali li ma jwettaq ebda funzjoni eżekuttiva
fil-kumpanija tal-immaniġġjar konċernata. Il-membri tal-kumitat
ta’ remunerazzjoni għandhom ikunu membri tal-korp maniġerjali li ma
jwettqu ebda funzjoni eżekuttiva fil-kumpanija tal-immaniġġjar
konċernata.
_______
(*)     ĠU L 331, 15.12.2010, p. 12.
(**)   ĠU L 120, 15.5.2009, p. 22.”
(2)                   
Fl-Artikolu 20(1), il-punt (a) qed jiġi mibdul
b'dan li ġej:
"(a) il-kuntratt bil-miktub
mad-depożitarju msemmi fl-Artikolu 22(2);" "
(3)                   
L-Artikolu 22 qed jiġi mibdul b'dan li
ġej:
"Artikolu 22
1. Kumpanija tal-investiment u, għal kull
wieħed mill-fondi komuni li timmaniġġja, kumpanija
tal-immaniġġjar għandha tiżgura li jinħatar
depożitarju wieħed skont id-dispożizzjonijiet ta’ dan
il-Kapitolu.
2. Il-ħatra tad-depożitarju għandha
tieħu l-forma ta’ kuntratt bil-miktub. 
Dan il-kuntratt għandu jinkludi regoli li
jistabbilixxu l-fluss ta’ informazzjoni li huwa meqjus meħtieġ biex
id-depożitarju jkun jista’ jwettaq il-funzjonijiet tiegħu fir-rigward
tal-UCITS li għaliha jkun ġie maħtur depożitarju, kif
stipulat f'din id-Direttiva u f’liġijiet, regolamenti u
dispożizzjonijiet amministrattivi oħra li huma rilevanti
għad-depożitarji fl-Istat Membru ta’ domiċilju tal-UCITS. 
3. Id-depożitarju għandu:
(a)          
jiżgura li l-bejgħ, il-ħruġ,
ir-riakkwist, it-tifdija u l-kanċellazzjoni ta’ unitajiet tal-UCITS
jitwettqu skont il-liġijiet nazzjonali applikabbli u r-regoli tal-fond jew
l-istrumenti ta' inkorporazzjoni;
(b)         
jiżgura li l-valur tal-unitajiet tal-UCITS
jiġi kkalkulat skont il-liġijiet nazzjonali applikabbli u r-regoli
tal-fond jew l-istrumenti ta' inkorporazzjoni;
(c)          
iwettaq l-istruzzjonijiet tal-kumpanija
tal-immaniġġjar jew tal-kumpanija tal-investiment, sakemm dawn ma
jkunux f'kunflitt mal-liġijiet nazzjonali applikabbli jew mar-regoli
tal-fond jew mal-istrumenti ta' inkorporazzjoni;
(d)         
jiżgura li fi tranżazzjonijiet li
jinvolvu l-assi tal-UCITS, kwalunkwe korrispettiv tintbagħat lill-UCITS
fil-limiti taż-żmien tas-soltu;
(e)          
jiżgura li l-introjtu tal-UCITS jiġi
applikat skont il-liġijiet nazzjonali applikabbli u r-regoli tal-fond jew
l-istrumenti ta' inkorporazzjoni."
4. Id-depożitarju għandu jiżgura li
l-flussi tal-flus tal-UCITS jiġu mmonitorjati sew, u għandhom b'mod
partikolari jiżguraw li l-ħlasijiet kollha magħmula minn jew
għan-nom tal-investituri mas-sottoskrizzjoni ta' unitajiet tal-UCITS
ġew irċevuti, u li l-flus kollha tal-UCITS iddaħħlu f'kontijiet
tal-flus li jissodisfaw il-kondizzjonijiet li ġejjin:
(a)          
infetħu f’isem l-UCITS jew f'isem il-kumpanija
tal-immaniġġjar li taġixxi f’isem l-UCITS, jew f'isem
id-depożitarju li jaġixxi f’isem l-UCITS;
(b)         
infetħu fi entità msemmija fil-punti (a),
(b) u (c) tal-Artikolu 18(1) tad-Direttiva tal-Kummissjoni 2006/73/KE
(*) u
(c)          
jinżammu skont il-prinċipji stabbiliti
fl-Artikolu 16 tad-Direttiva 2006/73/KE.
Meta l-kontijiet tal-flus jinfetħu f’isem
id-depożitarju li jaġixxi f'isem l-UCITS, l-ebda flus tal-entità msemmija
fil-punt (b) tal-ewwel subparagrafu u l-ebda parti mill-flus proprji
tad-depożitarju ma għandhom jiddaħħlu f’dawn il-kontijiet. 
5. L-assi tal-UCITS għandhom jiġu fdati
għand id-depożitarju għas-salvagwardja kif ġej: 
(a)         
għal strumenti finanzjarji li jistgħu
jinżammu f'kustodja, id-depożitarju għandu: 
(i) iżomm f’kustodja l-istrumenti
finanzjarji kollha li jistgħu jiġu rreġistrati f'kont ta’
strumenti finanzjarji miftuħ fil-kotba tad-depożitarju, kif ukoll
l-istrumenti finanzjarji kollha li jistgħu jiġu mogħtija
fiżikament lid-depożitarju;
(ii) jiżgura li dawk l-istrumenti
finanzjarji kollha li jistgħu jiġu rreġistrati f'kont ta’
strumenti finanzjarji li jkun infetaħ fil-kotba tad-depożitarju
jiġu rreġistrati fil-kotba tad-depożitarju f’kontijiet segregati
skont il-prinċipji stabbiliti fl-Artikolu 16
tad-Direttiva 2006/73/KE, li jkunu nfetħu f'isem l-UCITS jew
il-kumpanija tal-immaniġġjar li tkun qed taġixxi f'isem l-UCITS,
sabiex ikunu jistgħu jiġu identifikati b'mod ċar u f'kull
ħin bħala li jappartjenu lill-UCITS skont il-liġi applikabbli;
(b)         
għal assi oħra, id-depożitarju
għandu:
(i) jivverifika s-sjieda tal-UCITS jew
il-kumpanija tal-immaniġġjar li taġixxi f’isem l-UCITS ta' dawn
l-assi billi jivvaluta jekk l-UCITS jew il-kumpanija tal-immaniġġjar
li taġixxi f’isem l-UCITS jkollhiex is-sjieda abbażi
tal-informazzjoni jew id-dokumenti pprovduti mill-UCITS jew mill-kumpanija
tal-immaniġġjar u, fejn disponibbli, minn evidenza esterna;
(ii) iżomm rekord ta’ dawk l-assi li dwarhom
ikun issodisfat li l-UCITS jew il-kumpanija tal-immaniġġjar li
taġixxi f’isem l-UCITS jkollha s-sjieda u jżomm ir-rekord
aġġornat.
6. L-Istati Membri għandhom jiżguraw li
fil-każ ta' insolvenza tad-depożitarju, l-assi ta' UCITS miżmuma
f’kustodja mid-depożitarju ma jkunux disponibbli biex jitqassmu fost jew
jiġu realizzati għall-benefiċċju tal-kredituri
tad-depożitarju.
7. Id-depożitarju ma għandux jiddelega
l-funzjonijiet tiegħu kif imsemmija fil-paragrafi 3 u 4 lil partijiet
terzi. 
Id-depożitarju jista’ jiddelega
l-funzjonijiet imsemmija fil-paragrafu 5 lil partijiet terzi biss meta: 
(a)          
il-kompiti ma jkunux ġew iddelegati
bl-intenzjoni li jiġu evitati r-rekwiżiti ta’ din id-Direttiva ;
(b)         
id-depożitarju jista’ juri li hemm raġuni
oġġettiva għad-delega;
(c)          
id-depożitarju jkun eżerċita
l-ħila, l-attenzjoni u d-diliġenza kollha dovuti fl-għażla
u l-ħatra ta’ kwalunkwe parti terza li lilha jrid jiddelega partijiet
mill-kompiti tiegħu, u jkompli jeżerċita l-ħila,
l-attenzjoni u d-diliġenza kollha dovuti fir-reviżjoni perjodika u
l-monitoraġġ kontinwu ta' kwalunkwe parti terza li lilha jkun
iddelega partijiet tal-kompiti tiegħu u tal-arranġamenti tal-parti
terza fir-rigward tal-kwistjonijiet iddelegati lilha;
Il-funzjonijiet imsemmija fil-paragrafu 5
jistgħu jiġu ddelegati mid-depożitarju lil parti terza biss jekk
f'kull ħin matul it-twettiq tal-kompiti ddelegati lilha:
(a)          
ikollha strutturi u kompetenza li huma adegwati u
proporzjonati man-natura u l-kumplessità tal-assi tal-UCITS jew tal-kumpanija
tal-immaniġġjar li tkun qed taġixxi f'isem l-UCITS li jkunu
ġew fdati lilha;
(b)         
għal kompiti tal-kustodja msemmija
fil-punt (a) tal-paragrafu 5, tkun soġġetta għal
regolamentazzjoni prudenzjali effettiva, inkluż rekwiżiti kapitali
minimi, u superviżjoni fil-ġurisdizzjoni konċernata;
(c)          
għal kompiti tal-kustodja msemmija
fil-punt (a) tal-paragrafu 5, tkun soġġett għal awditu
estern perjodiku biex jiġi żgurat li l-istrumenti finanzjarji jinsabu
fil-pussess tagħha;
(d)         
tissegrega l-assi tal-klijenti tad-depożitarju
mill-assi tagħha stess u mill-assi tad-depożitarju b'tali mod li fi
kwalunkwe ħin dawn ikunu jistgħu jiġu identifikati b'mod
ċar bħala li jappartjenu lill-klijenti ta' depożitarju
partikolari;
(e)          
f’każ ta' insolvenza ta' parti terza, l-assi
ta' UCITS miżmuma f’kustodja mill-parti terza ma jkunux disponibbli biex
jitqassmu fost jew jiġu rrealizzati għall-benefiċċju
tal-kredituri tal-parti terza;
(f)           
tkun konformi mal-obbligi ġenerali u
mal-projbizzjonijiet stabbiliti fil-paragrafu 5 u l-Artikolu 25.
Minkejja l-punt (b) tat-tielet subparagrafu fejn
il-liġi ta’ pajjiż terz teħtieġ li ċerti strumenti
finanzjarji jinżammu f'kustodja minn entità lokali u l-ebda entità lokali
ma tissodisfa r-rekwiżiti tad-delega stabbiliti f'dak il-punt,
id-depożitarju jista' jiddelega l-funzjonijiet tiegħu lil din
l-entità lokali sal-punt meħtieġ mil-liġi tal-pajjiż terz
biss u biss sakemm ma jkunx hemm entitajiet lokali li jissodisfaw
ir-rekwiżiti tad-delega, u biss fejn:
(a)          
l-investituri tal-UCITS relevanti jiġu
infurmati kif dovut li din id-delega hija meħtieġa minħabba
l-irbit ġuridiku fil-liġi tal-pajjiż terz u
ċ-ċirkostanzi li jiġġustifikaw id-delega, qabel
l-investiment tagħhom; 
(b)         
l-UCITS, jew il-kumpanija tal-immaniġġjar
f'isem l-UCITS, tkun tat struzzjonijiet lid-depożitarju biex jiddelega
l-kustodja ta' tali strumenti finanzjarji lil tali entità lokali.
Wara, il-parti terza tista’ tissottodelega dawk
il-funzjonijiet, soġġett għall-istess rekwiżiti. F'dan
il-każ, l-Artikolu 24(2) għandu japplika mutatis mutandis
għall-partijiet rilevanti.
Għall-finijiet tas-subparagrafi wieħed
sa ħamsa, il-provvista ta’ servizzi kif speċifikat
fid-Direttiva 98/26/KE tal-Parlament Ewropew u tal-Kunsill (**) minn
sistemi tas-saldu tat-titoli kif stabbiliti għall-finijiet
tad-Direttiva 98/26/KE jew il-provvista ta’ servizzi simili minn sistemi
tas-saldu tat-titoli minn pajjiżi terzi ma għandhiex titqies
bħala delega tal-funzjonijiet ta’ kustodja tagħha.
_________ 
(*) ĠU L 241, 2.9.2006, p. 26.
(**) ĠU L 166, 11.6.1998, p. 45.”
(4)                   
L-Artikolu 23 huwa emendat kif ġej:
(a)         
Il-paragrafu 2 qed jiġi mibdul b'dan li
ġej:
"2. Id-depożitarju għandu jkun:
(a)          
istituzzjoni ta’ kreditu awtorizzata skont
id-Direttiva 2006/48/KE;
(b)         
ditta tal-investiment, soġġetta għal
rekwiżiti ta’ adegwatezza kapitali skont l-Artikolu 20(1)
tad-Direttiva 2006/49/KE inklużi rekwiżiti kapitali għal
riskji operazzjonali u awtorizzata skont id-Direttiva 2004/39/KE u li
tipprovdi wkoll servizz anċillari ta’ salvagwardja u amministrazzjoni ta’
strumenti finanzjarji f'isem il-klijenti f'konformità mal-punt (1)
tat-Taqsima B tal-Anness I tad-Direttiva 2004/39/KE; fi
kwalunkwe każ, ditti tal-investiment bħal dawn għandu jkollhom
fondi proprji li ma jkunux inqas mill-ammont tal-kapital inizjali msemmi
fl-Artikolu 9 tad-Direttiva 2006/49/KE;
Kumpaniji tal-investiment jew kumpaniji
tal-immaniġġjar li jaġixxu f'isem l-UCITS li
jimmaniġġjaw, li, qabel [data: l-iskadenza tat-traspożizzjoni
stipulata fl-Artikolu 2(1) l-ewwel subparagrafu], maħtura bħala
depożitarji, istituzzjoni li ma tissodisfax ir-rekwiżiti stabbiliti
f’dan il-paragrafu għandha taħtar depożitarju li jissodisfa dawk
ir-rekwiżiti qabel [data: sena (1) wara skadenza stabbilita
fl-Artikolu 2(1) l-ewwel subparagrafu"
(b)         
Il-paragrafi 3, 4, 5 u 6 ġew
imħassra. 
(5)                   
L-Artikolu 24 qed jiġi mibdul b'dan li
ġej:
"Artikolu 24
1. L-Istati Membri għandhom jiżguraw li
d-depożitarju għandu jkun responsabbli lejn l-UCITS u lejn
id-detenturi tal-unitajiet tal-UCITS, għat-telf mid-depożitarju jew
minn parti terza li lilhom tkun ġiet iddelegata l-kustodja ta’ strumenti
finanzjarji miżmuma f’kustodja skont il-punt (a)
tal-Artikolu 22(5).
F'każ ta’ telf ta' strument finanzjarju waqt
li dan kien f’kustodja, l-Istati Membri għandhom jiżguraw li
d-depożitarju għandu jrodd lura strument finanzjarju tal-istess tip
jew tal-istess ammont lill-UCITS jew lill-kumpanija tal-immaniġġjar
li tkun qed taġixxi f'isem l-UCITS mingħajr dewmien żejjed.
Id-depożitarju ma għandux jinżamm responsabbli jekk ikun jista'
jipprova li t-telf ikun seħħ bħala riżultat ta' avveniment
estern lil hinn mill-kontroll raġonevoli tiegħu, li l-konsegwenzi
tiegħu kienu jkunu inevitabbli minkejja l-isforzi raġonevoli kollha
bil-kontra.
L-Istati Membri għandhom jiżguraw li
d-depożitarju għandu jinżamm responsabbli wkoll lejn l-UCITS u
l-investituri tal-UCITS għal kull telf ieħor ikkaġunat
b'riżultat tan-nuqqas negliġenti jew intenzjonat tad-depożitarju
li jissodisfa l-obbligi tiegħu b’mod xieraq skont din id-Direttiva.
2. Ir-responsabbiltà tad-depożitarju ma
għandha tiġi affettwata minn ebda delega msemmija
fl-Artikolu 22(7).
3. Ir-responsabbiltà tad-depożitarju msemmija
fil-paragrafu 1 ma għandhiex tiġi eskluż jew limitat
permezz ta’ ftehim. 
4. Kwalunkwe ftehim li jikser
id-dispożizzjoni tal-paragrafu 3 għandu jkun null. 
5. Id-detenturi ta’ unitajiet fl-UCITS
jistgħu jinvokaw ir-responsabbiltà tad-depożitarju direttament jew indirettament
permezz tal-kumpanija tal-immaniġġjar".
(6)                   
L-Artikolu 25, il-paragrafu 2 qed jiġi mibdul
b'dan li ġej:
"2. Fit-twettiq tal-funzjonijiet rispettivi
tagħhom, il-kumpanija tal-immaniġġjar u d-depożitarju
għandhom jaġixxu b'mod onest, ġust u professjonali, u b’mod
indipendenti u fl-interess tal-UCITS u tal-investituri tal-UCITS.
Depożitarju ma għandux iwettaq
attivitajiet fir-rigward tal-UCITS jew tal-kumpanija tal-immaniġġjar
li jistgħu joħolqu kunflitt ta' interess bejn l-UCITS, l-investituri
fl-UCITS, il-kumpanija tal-immaniġġjar u d-depożitarju stess,
sakemm id-depożitarju ma jkunx issepara skont il-funzjoni u
l-ġerarkija t-twettiq tal-kompiti depożitarji tiegħu
mill-kompiti l-oħra tiegħu li potenzjalment jistgħu jkunu
konfliġġenti, u sakemm il-kunflitti ta’ interess potenzjali ma jkunux
identifikati, immaniġġjati, immonitorjati u ddivulgati
lill-investituri tal-UCITS b’mod xieraq."
(7)                   
L-Artikolu 26 qed jiġi mibdul b'dan li
ġej:
"Artikolu 26
1. Il-liġi jew ir-regoli tal-fond tal-fond
komuni għandhom jistabbilixxu l-kundizzjonijiet għas-sostituzzjoni
tal-kumpanija tal-immaniġġjar u tad-depożitarju, kif ukoll
regoli biex tiġi żgurata l-protezzjoni tat-titolari tal-unitajiet
f’każ li sseħħ sostituzzjoni bħal din.
2. Il-liġi jew l-istrumenti ta’ inkorporazzjoni
tal-kumpanija tal-investiment għandhom jistabbilixxu l-kundizzjonijiet
għas-sostituzzjoni tal-kumpanija tal-immaniġġjar u
tad-depożitarju, kif ukoll regoli biex tiġi żgurata
l-protezzjoni tat-titolari tal-unitajiet f’każ li sseħħ
sostituzzjoni bħal din. 
(8)                   
L-Artikoli 26a u 26b li ġejjin għandhom
jiġu miżjuda:
"Artikolu 26a 
Id-depożitarju għandu jagħmel
disponibbli għall-awtoritajiet kompetenti tiegħu, l-awtoritajiet
kompetenti tal-Istat Membru tad-domiċilju tal-kumpanija
tal-immaniġġjar u l-awtoritajiet kompetenti tal-Istat Membru
tad-domiċilju tal-UCITS, fuq talba, l-informazzjoni kollha li jkun
akkwista waqt li jkun qed iwettaq dmirijietu, u li tista' tkun
meħtieġa għall-awtoritajiet kompetenti biex iwettqu
d-dmirijiethom skont din id-Direttiva.
Artikolu 26b 
1.           Il-Kummissjoni għandha
tingħata s-setgħa li tadotta, permezz ta’ atti delegati skont
l-Artikolu 112 u soġġett għall-kundizzjonijiet
tal-Artikoli 112a u 112b, miżuri li jispeċifikaw:
(a)          
id-dettalji li jeħtieġ jiġu
inklużi fil-kuntratt bil-miktub imsemmi fl-Artikolu 22(2);
(b)         
il-kundizzjonijiet għat-twettiq
tal-funzjonijiet ta’ depożitarju skont l-Artikoli 22(3), (4) u (5),
inkluż:
(i) it-tip ta’ strumenti finanzjarji li
għandhom jiġu inklużi fl-ambitu tad-dmirijiet ta' kustodja
tad-depożitarju skont il-punt (a) tal-Artikolu 22(5);
(ii) il-kondizzjonijiet li jiddeterminaw jekk
id-depożitarju jistax jeżerċita d-dmirijiet tiegħu ta’
kustodja fuq strumenti finanzjarji rreġistrati ma’ depożitarju
ċentrali; 
(iii) il-kondizzjonijiet li jiddeterminaw jekk
id-depożitarju għandux iżomm f’salvagwardja l-istrumenti
finanzjarji maħruġa f'forma nominattiva u li jkunu ġew
irreġistrati ma' emittent jew reġistratur, skont il-punt (b)
tal-Artikolu 22(5);
(c)          
id-dmirijiet ta’ diliġenza dovuta
tad-depożitarji skont il-punt (c) tat-tieni sottoparagrafu
tal-Artikolu 22(7);
(d)         
l-obbligu ta’ segregazzjoni skont il-punt (d)
tat-tielet sottoparagrafu tal-Artikolu 22(7);
(e)          
il-kundizzjonijiet li jiddeterminaw meta strumenti
finanzjarji miżmuma f’kustodja jistgħu jiġu kkunsidrati mitlufa,
u ċ-ċirkostanzi li fihom dan jista’ jseħħ, għall-fini
tal-Artikolu 24;
(f)           
dak li għandu jiġi mifhum minn
avvenimenti esterni lil hinn mill-kontroll raġonevoli, li l-konsegwenzi
tagħhom kienu jkunu inevitabbli minkejja l-isforzi raġonevoli kollha
bil-kontra skont l-Artikolu 24(1)."
(9)                   
L-Artikolu 30, l-ewwel paragrafu għandu
jiġi mibdul b'dan li ġej:
"L-Artikoli 13, 14, 14a u 14b
għandhom japplikaw mutatis mutandis għal kumpaniji
tal-investiment li ma jkunux innominaw kumpanija tal-immaniġġjar
awtorizzata skont din id-Direttiva."
(10)               
It-Taqsima 3 tal-Kapitolu V ġiet
imħassra.
(11)               
Fl-Artikolu 69(3) qed jiġi miżjud
it-tieni sottoparagrafu li ġej:
"Ir-rapport annwali għandu jinkludi
wkoll: 
(a)          
l-ammont totali ta’ rimunerazzjoni għas-sena
finanzjarja, maqsum f’rimunerazzjoni fissa u varjabbli mħallsa
mill-kumpanija tal-immaniġġjar u mill-kumpanija ta’ investiment
lill-persunal tagħha, u l-għadd ta' benefiċjarji, u fejn
rilevanti, l-imgħax riportat imħallas mill-UCITS;
(b)         
l-ammont aggregat ta’ rimunerazzjoni maqsum skont
il-maniġment superjuri u l-membri tal-persunal tal-kumpanija
tal-immaniġġjar u, fejn rilevanti, tal-kumpanija tal-investiment li
l-azzjonijiet tagħha jkollhom impatt materjali fuq il-profil tar-riskju
tal-UCITS."
(12)               
L-Artikolu 98 huwa emendat kif ġej:
(a)         
Il-paragrafu 2 punt (d) qed jiġi mibdul
b'dan li ġej:
"(d) jenħtieġu r-rekords u d-dejta
tat-traffiku eżistenti tat-telefown, kif definit fl-Artikolu 2(b)
tad-Direttiva 2002/58/KE tal-Parlament Ewropew u tal-Kunsill(*),
miżmuma mill-UCITS, il-kumpaniji tal-immaniġġjar, il-kumpaniji
tal-investiment jew id-depożitarji fejn jeżisti suspett serju li dawn
ir-rekords relatati mas-suġġett tal-ispezzjoni jistgħu jkunu
rilevanti biex jiġi ppruvat li l-UCITS, il-kumpaniji
tal-immaniġġjar, il-kumpaniji tal-investiment jew id-depożitarji
kisru l-obbligi tagħhom skont din id-Direttiva; madankollu dawn ir-rekords
ma għandhomx jikkonċernaw il-kontenut tal-komunikazzjoni li
jirrelataw magħhom.
_________ 
(*)        ĠU L 201, 31.7.2002, p. 37."
(b)         
Il-paragrafu 3 li ġej qed jiġi
miżjud:
"3. Jekk talba għal rekords u dejta
tat-traffiku tat-telefown msemmija fil-punt (d) tal-paragrafu 2,
teħtieġ awtorizzazzjoni minn awtorità ġudizzjarja skont
ir-regoli nazzjonali, għandha ssir applikazzjoni għal tali
awtorizzazzjoni. Tista’ ukoll issir applikazzjoni għal din l-awtorizzazzjoni
bħala miżura ta’ prekawzjoni."
(13)               
L-Artikolu 99 qed jiġi mibdul b'dan li
ġej:
"Artikolu 99
1. L-Istati Membri għandhom jipprovdu li
l-awtoritajiet kompetenti rispettivi tagħhom ikunu jistgħu jimponu
sanzjonijiet u jieħdu miżuri amministrattivi xierqa meta
d-dispożizzjonijiet nazzjonali adottati fl-implimentazzjoni ta’ din
id-Direttiva ma jkunux ġew osservati, u għandhom jiżguraw li
dawk il-miżuri jiġu applikati. Is-sanzjonijiet u l-miżuri
għandhom ikunu effettivi, proporzjonati u dissważivi.
2. L-Istati Membri għandhom jiżguraw li
fejn l-obbligi japplikaw għal UCITS, għal kumpaniji
tal-immaniġġjar, għal kumpaniji tal-investiment jew għal
depożitarji, f’każ ta’ ksur ikunu jistgħu jiġu applikati
sanzjonijiet jew miżuri għall-membri tal-korp maniġerjali, kif
ukoll għal kwalunkwe individwu ieħor li skont il-liġi nazzjonali
jkun responsabbli għall-ksur. 
3. L-awtoritajiet kompetenti għandhom
jingħataw is-setgħat investigattivi kollha li huma neċessarji
biex jeżerċitaw il-funzjonijiet tagħhom. Waqt li jeżerċitaw
is-setgħat tagħhom, l-awtoritajiet kompetenti għandhom
jikkooperaw mill-qrib sabiex jiżguraw li s-sanzjonijiet jew il-miżuri
jiksbu r-riżultati mixtieqa u jikkoordinaw l-azzjoni tagħhom meta
jittrattaw każijiet transfruntieri."
(14)               
L-Artikoli 99a, 99b, 99c, 99d u 99e li ġejjin
qed jiġu miżjuda:
"Artikolu 99a
1. Dan l-Artikolu għandu japplika meta:
(a)          
jitwettqu attivitajiet ta’ UCITS mingħajr ma
tinkiseb awtorizzazzjoni, bi ksur tal-Artikolu 5;
(b)         
jitwettaq negozju ta’ kumpanija
tal-immaniġġjar mingħajr ma tinkiseb awtorizzazzjoni minn qabel,
bi ksur tal-Artikolu 6;
(c)          
jitwettaq negozju ta’ kumpanija tal-investiment
mingħajr ma tinkiseb awtorizzazzjoni minn qabel, bi ksur
tal-Artikolu 27;
(d)         
tinkiseb parteċipazzjoni kwalifikanti
f’kumpanija tal-immaniġġjar, direttament jew indirettament, jew tali
parteċipazzjoni kwalifikanti f’kumpanija tal-immaniġġjar
tiżdied aktar sabiex il-proporzjon tad-drittijiet tal-vot jew tal-kapital
miżmum jilħaq jew jaqbeż l-20 %, it-30 % jew il-50 %
jew sabiex il-kumpanija tal-immaniġġjar issir sussidjarja tagħha
(minn hawn ’il quddiem imsejħa l-akkwist propost), mingħajr ma
l-awtoritajiet kompetenti jiġu nnotifikati bil-miktub dwar il-kumpanija
tal-immaniġġjar li fiha l-akkwirent ikun beħsiebu jakkwista jew
iżid parteċipazzjoni kwalifikanti bi ksur tal-Artikolu 11(1);
(e)          
parteċipazzjoni kwalifikanti f’kumpanija
tal-immaniġġjar tiġi ttrasferita, direttament jew indirettament,
jew titnaqqas sabiex il-proporzjon tad-drittijiet tal-vot jew tal-kapital
miżmun jaqa' taħt l-20 %, it-30 % jew il-50 % jew
sabiex il-kumpanija tal-immaniġġjar ma tibqax sussidjarja,
mingħajr ma l-awtoritajiet kompetenti jiġu nnotifikati bil-miktub, bi
ksur tal-Artikolu 11(1);
(f)           
kumpanija tal-immaniġġjar tkun kisbet
awtorizzazzjoni permezz ta’ dikjarazzjonijiet foloz jew kwalunkwe mezz
irregolari ieħor bi ksur tal-Artikolu 7(5)(b);
(g)          
kumpanija tal-investiment tkun kisbet
awtorizzazzjoni permezz ta’ dikjarazzjonijiet foloz jew kwalunkwe mezz
irregolari ieħor bi ksur tal-Artikolu 29(4)(b);
(h)          
kumpanija tal-immaniġġjar, malli ssir taf
bi kwalunkwe akkwist jew trasferiment ta’ parteċipazzjonijiet fil-kapital
tagħhom li jikkawżaw lill-parteċipazzjonijiet biex jaqbżu
jew jaqgħu f’livell aktar baxx minn wieħed mil-limiti msemmija
fl-Artikolu 11(10) tad-Direttiva 2004/39/KE, tonqos milli tgħarraf
lill-awtoritajiet kompetenti dwar dawn l-akkwisti jew it-trasferimenti bi ksur
tal-Artikolu 11(1);
(i)            
kumpanija tal-immaniġġjar tonqos milli
tgħarraf, għall-inqas darba fis-sena, lill-awtorità kompetenti
rigward l-ismijiet tal-azzjonisti u tal-membri li għandhom
parteċipazzjoni kwalifikanti u rigward id-daqsijiet ta’ dawn
il-parteċipazzjonijiet bi ksur tal-Artikolu 11(1);
(j)           
kumpanija tal-immaniġġjar tonqos milli
tosserva l-proċeduri u l-arranġamenti imposti skont
id-dispożizzjonijiet nazzjonali li jimplimentaw l-Artikolu 12(1)(a);
(k)         
kumpanija maniġerjali tonqos milli tosserva
r-rekwiżiti strutturali u organizzazzjonali imposti skont
id-dispożizzjonijiet nazzjonali li jimplimentaw l-Artikolu 12(1)(b);
(l)            
kumpanija tal-investiment tonqos milli tosserva
l-proċeduri u l-arranġamenti imposti skont id-dispożizzjonijiet
nazzjonali li jimplimentaw l-Artikolu 31;
(m)        
kumpanija tal-immaniġġjar jew kumpanija
tal-investiment ma tikkonformax mar-rekwiżiti relatati mad-delega
tal-funzjonijiet tagħha lil partijiet terzi imposti skont
id-dispożizzjonijiet nazzjonali li jimplimentaw l-Artikoli 13 u 30;
(n)          
kumpanija tal-immaniġġjar jew kumpanija
tal-investiment ma tikkonformax mar-regoli dwar il-kondotta imposti skont
id-dispożizzjonijiet nazzjonali li jimplimentaw l-Artikoli 14 u 30;
(o)         
depożitarju jonqos milli jwettaq il-kompiti
tiegħu skont id-dispożizzjonijiet nazzjonali li jimplimentaw
il-paragrafi (3) sa (7) tal-Artikolu 22;
(p)         
kumpanija tal-investiment u, għal kull
tal-fond komuni li timmaniġġja, kumpanija tal-immaniġġjar
tonqos ripetutament milli tosserva l-obbligi li jikkonċernaw il-politiki
dwar l-investiment ta' UCITS stabbiliti minn dispożizzjonijiet nazzjonali
li jimplimentaw il-Kapitolu VII;
(q)         
kumpanija tal-immaniġġjar jew kumpanija
tal-investiment tonqos milli tadotta proċess tal-immaniġġjar
tar-riskju u proċess għal valutazzjoni preċiża u
indipendenti tal-valur ta' derivattivi OTC kif stabbilit
fid-dispożizzjonijiet nazzjonali li jimplimentaw l-Artikolu 51(1);
(r)           
kumpanija tal-investiment u, għal kull fond
komuni li timmaniġġja, kumpanija tal-immaniġġjar tonqos
ripetutament milli tosserva l-obbligi li jikkonċernaw l-informazzjoni li
għandha tingħata lill-investituri imposti skont
id-dispożizzjonijiet nazzjonali li jimplimentaw l-Artikoli 68 sa 82;
(s)          
kumpanija tal-immaniġġjar jew kumpanija
tal-investiment li tkun qed tikkumerċjalizza unitajiet ta’ UCITS li
timmaniġġja fi Stat Membru ieħor għajr l-Istat Membru ta’
domiċilju tal-UCITS tonqos milli tosserva r-rekwiżit ta’ notifika
stabbilit fl-Artikolu 93(1).
2.       L-Istati Membri għandhom jiżguraw
li fil-każijiet kollha msemmija fil-paragrafu 1, sanzjonijiet u
miżuri amministrattivi li jistgħu jiġu applikati jinkludu
mill-inqas dan li ġej: 
(a)          
dikjarazzjoni pubblika li tindika l-persuna
fiżika jew ġuridika u n-natura tal-ksur;
(b)         
il-ħruġ ta’ ordni li teħtieġ li
l-persuna fiżika jew ġuridika twaqqaf il-kondotta u ma terġax
tirrepeti dik il-kondotta;
(c)          
f'każ ta’ kumpanija tal-immaniġġjar
jew UCITS, l-irtirar tal-awtorizzazzjoni tal-kumpanija
tal-immaniġġjar jew tal-UCITS;
(d)         
tiġi imposta projbizzjoni temporanja kontra
kwalunkwe membru tal-korp maniġerjali tal-kumpanija
tal-immaniġġjar jew il-kumpanija tal-investiment jew kontra kwalunkwe
persuna fiżika oħra, li tinżamm responsabbli, milli
teżerċita funzjonijiet f’dawk il-kumpaniji;
(e)          
fil-każ ta’ persuna ġuridika, li
jiġu imposti sanzjonijiet amministrattivi pekunarji ta’ sa 10 %
tal-fatturat annwali totali ta’ dik il-persuna ġuridika fis-sena
kummerċjali ta’ qabel; fejn il-persuna ġuridika tkun sussidjarja ta’
impriża prinċipali, il-fatturat rilevanti totali annwali għandu
jkun il-fatturat totali annwali li jirriżulta mill-kont konsolidat
tal-impriża prinċipali aħħarija għas-sena
kummerċjali ta’ qabel;
(f)           
fil-każ ta’ persuna fiżika, li jiġu
imposti sanzjonijiet amministrattivi pekunarji ta’ sa
EUR 5 000 000, jew fl-Istati Membri fejn l-euro ma tkunx
il-munita uffiċjali, ta’ valur korrispondenti fil-munita nazzjonali
fid-data tad-dħul fis-seħħ ta’ din id-Direttiva;
(g)          
li jiġu imposti sanzjonijiet pekunarji
amministrattivi ta’ sa darbtejn l-ammont tal-profitti miksuba jew tat-telf li
jkun ġie evitat minħabba l-ksur fejn dawn ikunu jistgħu
jiġu determinati.
Artikolu 99b
L-Istati Membri għandhom jiżguraw li
l-awtoritajiet kompetenti jippubblikaw kwalunkwe sanzjoni jew miżura
imposta għal ksur tad-dispożizzjonijiet nazzjonali adottati
fl-implimentazzjoni ta’ din id-Direttiva mingħajr dewmien żejjed,
inkluż informazzjoni dwar it-tip u n-natura tal-ksur u l-identità
tal-persuni responsabbli għaliha, sakemm il-pubblikazzjoni ta’ din
l-informazzjoni ma tqegħidx l-istabbiltà tas-swieq finanzjarji f’periklu
serju. F’każijiet fejn il-pubblikazzjoni tkun se toħloq ħsara
sproporzjonata lill-partijiet involuti, l-awtoritajiet kompetenti għandhom
jippubblikaw is-sanzjoni jew il-miżura imposta fuq bażi anonima.
Artikolu 99c
1. L-Istati Membri għandhom jiżguraw li
meta jiġi determinat it-tip ta’ sanzjonijiet jew miżuri
amministrattivi u l-livell tas-sanzjonijiet pekunarji amministrattivi,
l-awtoritajiet kompetenti jqisu ċ-ċirkustanzi rilevanti kollha, inkluż:
(a)          
il-garvità tal-ksur u kemm dam għaddej;
(b)         
il-grad ta’ responsabbiltà tal-persuna fiżika
jew ġuridika responsabbli; 
(c)          
is-saħħa finanzjarja tal-persuna
fiżika jew ġuridika responsabbli, skont kif indikat mill-fatturat
totali tal-persuna ġuridika responsabbli jew mid-dħul annwali
tal-persuna fiżika responsabbli;
(d)         
l-importanza tal-profitti miksuba jew tat-telf li
jkun ġie evitat mill-persuna fiżika jew ġuridika responsabbli,
safejn dawn ikunu jistgħu jiġu detetminati;
(e)          
il-livell ta’ kooperazzjoni li l-persuna
fiżika jew ġuridika responsabbli turi mal-awtorità kompetenti;
(f)           
ksur preċedenti mill-persuna fiżika jew
ġuridika responsabbli.
2. L-AETS għandha toħroġ linji
gwida indirizzati lill-awtoritajiet kompetenti skont l-Artikolu 16
tar-Regolament (UE) Nru 1093/2010 dwar tipi ta’ miżuri u sanzjonijiet
amministrattivi u l-livell ta' sanzjonijiet pekunarji amministrattivi.
Artikolu 99d
1. L-Istati Membri għandhom jiżguraw li
l-awtoritajiet kompetenti jistabbilixxu mekkaniżmi effettivi biex
jinkoraġġixxu r-rappurtar ta’ ksur tad-dispożizzjonijiet
nazzjonali li jimplimentaw din id-Direttiva lill-awtoritajiet kompetenti.
2. Il-mekkaniżmi msemmija
fil-paragrafu 1 għandhom jinkludu mill-inqas:
(a)          
proċeduri speċifiċi
għar-riċevuta ta’ rapporti dwar ksur u għas-segwitu
tagħhom; 
(b)         
protezzjoni xierqa għall-impjegati ta’ kumpaniji
tal-investiment u kumpaniji tal-immaniġġjar li jirrapurtaw ksur li
jseħħ fil-kumpanija;
(c)          
protezzjoni tad-dejta personali li tirrigwarda kemm
il-persuna li tirrapporta l-ksur kif ukoll il-persuna fiżika li
allegatament hija responsabbli għal ksur, b'konformità mal-prinċipji
stabbiliti fid-Direttiva 95/46/KE tal-Parlament Ewropew u tal-Kunsill(*).
3. L-Istati Membri għandhom
jeħtieġu li l-istituzzjonijiet ikollhom fis-seħħ
proċeduri xierqa biex l-impjegati tagħhom ikunu jistgħu
jirrappurtaw ksur internament permezz ta’ mezz speċifiku.
Artikolu 99e
1. L-Istati Membri għandhom jipprovdu kull
sena lill-AETS b'informazzjoni aggregata dwar il-miżuri jew
is-sanzjonijiet amministrattivi kollha imposti skont l-Artikolu 99. L-AETS
għandha tippubblika din l-informazzjoni f'rapport annwali.
2. Meta l-awtorità kompetenti tkun ippubblikat
miżura jew sanzjoni, għandha wkoll tirrapporta l-miżuri jew
is-sanzjonijiet lill-AETS. Fejn miżura jew sanzjoni ppubblikata tkun
relatata ma’ kumpanija tal-immaniġġjar, l-AETS għandha
żżid referenza għall-miżura jew is-sanzjoni ppubblikata
fil-lista tal-kumpaniji tal-immaniġġjar ippubblikata skont
l-Artikolu 6(1). 
3. L-AETS għandha tiżviluppa abbozz ta’
standards tekniċi ta' implimentazzjoni li jikkonċernaw
il-proċeduri u l-formoli għas-sottomissjoni ta’ informazzjoni kif
imsemmi f'dan l-Artikolu.
Il-Kummissjoni tingħata s-setgħa tadotta
l-istandards tekniċi ta’ implimentazzjoni msemmija fl-ewwel subparagrafu
skont l-Artikolu 15 tar-Regolament (UE) Nru 1095/2010.
L-AETS għandha tippreżenta dawk
l-istandards tekniċi ta’ implimentazzjoni lill-Kummissjoni
sal-[daħħal data]."
________ 
(*)     ĠU L 281, 23.11.1995, p. 31."
(15)               
L-Artikolu 104a li ġej qed jiġi
miżjud:
"Artikolu 104a
1. L-Istati Membri għandhom japplikaw
id-Direttiva 95/46/KE għall-ipproċessar tad-dejta personali li
jitwettaq fl-Istat Membru skont din id-Direttiva.
2. Ir-Regolament KE Nru 45/2001
tal-Parlament Ewropew u tal-Kunsill(*) għandu japplika
għall-ipproċessar tad-dejta personali mwettaq mill-AETS skont din
id-Direttiva."
________ 
(*)     ĠU L 8, 12.1.2001, p. 1."
(16)               
L-Artikolu 112, il-paragrafu 2 qed jiġi mibdul
b'dan li ġej:
"2. Il-Kummissjoni għandha tingħata
s-setgħa tadotta l-atti delegati msemmija fl-Artikoli 12, 14, 43, 51,
60, 61, 62, 64, 75, 78, 81, 95 u 111 għal perjodu ta’ erba' snin mill-4
ta’ Jannar 2011. Is-setgħa li tadotta l-atti delegati msemmija
fl-Artikolu 50a għandha tingħata lill-Kummissjoni għal
perjodu ta’ erba' snin mill-21 ta’ Lulju 2011. Is-setgħa li
tadotta l-atti delegati msemmija fl-Artikolu 26b għandha
tingħata lill-Kummissjoni għal perjodu ta’ erba' snin minn [...].
Il-Kummissjoni għandha tfassal rapport dwar is-setgħat delegati sa
mhux aktar tard minn sitt xhur qabel it-tmiem tal-perjodu ta’ erba' snin.
Id-delega tas-setgħat għandha tiġi estiża b’mod awtomatiku
għal perjodi ta’ żmien identiċi, sakemm il-Parlament Ewropew jew
il-Kunsill ma jirrevokahomx skont l-Artikolu 112a."
(17)               
Fl-Artikolu 112a, il-paragrafu 1 qed jiġi
mibdul b'dan li ġej:
"1. Id-delega tas-setgħat imsemmija
fl-Artikoli 12, 14, 26b, 43, 50a, 51, 60, 61, 62, 64, 75, 78, 81, 95 u 111
tista’ tiġi revokata fi kwalunkwe ħin mill-Parlament Ewropew jew
mill-Kunsill."
(18)               
L-Anness I qed jiġi emendat kif stabbilit
fl-Anness ta’ din id-Direttiva
Artikolu 2
1.           L-Istati Membri għandhom
jadottaw u jippubblikaw, sa mhux aktar tard mill-[...], il-liġijiet,
ir-regolamenti u d-dispożizzjonijiet amministrattivi meħtieġa
għall-konformità ma’ din id-Direttiva. Għandhom jikkomunikaw minnufih
it-test ta’ dawk id-dispożizzjonijiet lill-Kummissjoni.
Huma għandhom japplikaw il-liġijiet,
ir-regolamenti u d-dispożizzjonijiet amministrattivi msemmija
fil-paragrafu 1 mill-[...].
Meta l-Istati Membri jadottaw
id-dispożizzjonijiet, dawn għandhom jinkludu referenza għal din
id-Direttiva jew għandhom jiġu akkumpanjati minn referenza simili
meta jiġu ppubblikati uffiċjalment. Il-mod kif għandha ssir din
ir-referenza għandu jiġi stabbilit mill-Istati Membri.
2.           L-Istati Membri għandhom
jikkomunikaw it-test tad-dispożizzjonijiet ewlenin tal-liġi
nazzjonali li jadottaw fil-qasam kopert b'din id-Direttiva lill-Kummissjoni.
Artikolu 3
Din id-Direttiva għandha tidħol
fis-seħħ fl-għoxrin jum wara l-jum tal-pubblikazzjoni
tagħha f’Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati
Membri.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
ANNESS 
Fl-Anness I, il-punt 2 tal-Iskeda A qed
jiġi mibdul b'dan li ġej;
"2. Informazzjoni dwar id-depożitarju:
2.1. L-identità tad-depożitarju tal-UCITS u
deskrizzjoni tad-dmirijiet tiegħu;
2.2. Deskrizzjoni ta’ kwalunkwe funzjoni ta’
salvagwardja delegata mid-depożitarju, l-identifikazzjoni tal-delegat u
kwalunkwe kunflitt ta' interess li jista’ jinħoloq minn din
id-delega"
[1]               Waħda mill-konsegwenzi tal-kriżi finanzjarja
kienet il-falliment ta’ Lehman Brothers International Europe, l-entità
tar-Renju Unit ta’ Lehman li falliet fl-2008. Din l-entità kienet fdata
bħala 
sottokustodju b'assi ta' xi skemi ta' investiment
kollettiv, (għalkemm fondi mhux UCITS, il-
mudell regolatorju huwa simili għal dak tal-UCITS
f'termini ta' regoli tad-depożitarji).
[2]               COM(2010)716 finali.
[3]               Disponibbli fuq:   http://ec.europa.eu/internal_market/consultations/docs/2009/ucits/feedback_statement_en.pdf

[4]               Kategoriji ta’ dawk li rrispondew: entitajiet
korporattivi u l-assoċjazzjonijiet industrijali tagħhom (46),
awtoritajiet pubbliċi tal-Istati Membri (11), u organizzazzjonijiet
tal-konsumaturi (1).
[5]               Żewġ konsultazzjonijiet pubbliċi jinsabu
disponibbli rispettivament fuq:  
http://ec.europa.eu/internal_market/consultations/docs/2009/ucits/consultation_paper_en.pdf
u      
http://ec.europa.eu/internal_market/consultations/docs/2010/ucits/consultation_paper_en.pdf
[6]               Inkluż strumenti tas-suq tal-flus, fondi
bbażati fuq l-indiċijiet inkluż fondi nnegożjati
fil-borża (ETFs), fond ta' fondi, derivattivi (opzjonijiet, swaps,
futuri/forwards) jew derivattivi oħra barra l-Borża. Jekk jogħġbok ara d-Direttiva
2007/16/KE, disponibbli fuq:                
http://eur-lex.europa.eu/LexUriServ/LexUriServ.do?uri=OJ:L:2007:079:0011:0019:EN:PDF
[7]               ĠU C,,p.
[8]               ĠU C,,p.
[9]               ĠU L 302,17.11.2009, p.32.
[10]             ĠU L 120,15.5.2009,p.22.
[11]             ĠU L 331,15.12.2010,p.84.
[12]             ĠU L 331,15.12.2010,p.12.
[13]             ĠU L 241, 2.9.2006, p. 26.
[14]             ĠU L 174, 1.7.2011, p. 1.
[15]             ĠU L 166, 11.6.1998, p. 45.
[16]             ĠU L 84, 26.03.1997,p.22
[17]             COM(2010)716 finali.
[18]             ĠU C 369,17.12.2011, p. 14.